The Gospel of Saint Luke in West-Saxon - Wikisource, the free online library\nThe Gospel of Saint Luke in West-Saxon\nThe Gospel of Saint Mark in West-Saxon\nThe punctuation here used does not necessarily represent original punctuation\n772063The Gospel of Saint Luke in West-SaxonLuke the Evangelist\n1 Forme Heafodƿeard\n2 Oðer Heafodƿeard\n3 Þridde Heafodƿeard\n4 Feorðe Heafodƿeard\n5 Fifte Heafodƿeard\n6 Siexte Heafodƿeard\n7 Seofoðe Heafodƿeard\n8 Eahtoðe Heafodƿeard\n9 Niȝoðe Heafodƿeard\n10 Teoðe Heafodƿeard\n11 Eleofoðe Heafodƿeard\n12 Tƿelfte Heafodƿeard\n13 Þreoteoðe Heafodƿeard\n14 Feorteoðe Heafodƿeard\n15 Fifteoðe Heafodƿeard\n16 Seoxteoðe Heafodƿeard\n17 Seofonteoðe Heafodƿeard\n18 Eahtateoðe Heafodƿeard\n19 Niȝonteoðe Heafodƿeard\n20 Tƿentiȝoðe Heafodƿeard\n21 An and Tƿentiȝoðe Heafodƿeard\n22 Tƿa and Tƿentiȝoðe Heafodƿeard\n23 Þrie and Tƿentiȝoðe Heafodƿeard\n24 Feoƿer and Tƿentiȝoðe Heafodƿeard\n1 Forþam ðe ƿitodlice maneȝa þohton þara þinȝa race ȝeendebyrdan þe on us ȝefyllede synt.\n2 sƿa us betæhtun ða þe hyt of frymðe ȝesaƿon. And þære spræce þenas ƿæron;\n3 Me ȝeþuhte ȝeornlice eallum oð endebyrdnesse ƿritan þe: þu se selusta þeophilus\n4 þæt ðu oncnaƿe þara ƿorda soþfæstnesse of ðam ðe þu ȝelæred eart;\n5 On herodes daȝum iudea cynincȝes. Ƿæs sum sacerd on naman zacharias of abian tune. and his ƿif ƿæs of aarones dohtrum. and hyre nama ƿæs elizabeþ;\n6 Soðlice hiȝ ƿæron butu rihtƿise beforan ȝode. Ȝanȝende on eallum his bebodum and rihtƿisnessum butan ƿrohte.\n7 and hiȝ næfdon nan bearn. forðam þe: elizabeþ ƿæs unberende. and hy on heora daȝum butu forðeodon;\n8 Soðlice ƿæs ȝeƿorden þa zacharias his sacerdhades breac on hys ȝeƿrixles endebyrdnesse beforan ȝode:\n9 æfter ȝeƿunan ðæs sacerdhades hlotes. he eode þæt he hys offrunȝa sette; þa he on ȝodes tempel eode\n10 eall ƿerod þæs folces ƿæs ute ȝebiddende on þære offrunȝa timan.\n11 þa ætyƿde him drihtnes enȝel standende on þæs ƿeofodes sƿyðran healfe;\n12 þa ƿearð zacharias ȝedrefed þæt ȝeseonde and him eȝe onhreas;\n13 þa cƿæð se enȝel him to. ne ondræd þu þe zacharias. Forþam þin ben ys ȝehyred and þin ƿif elizabeþ þe sunu cenð. and þu nemst hys naman Iohannes:\n14 and he byð þe to ȝefean and to blisse, and maneȝa on his acennednysse ȝefaȝniað\n15 Soðlice he byð mære beforan drihtne and he ne drincð ƿin ne beor: and he byð ȝefylled on haliȝum ȝaste. þonne ȝyt of hys modor innoðe:\n16 and maneȝa israhela bearna he ȝecyrð to drihtne hyra ȝode.\n17 and he ȝæð toforan him on ȝaste. and elias mihte. þæt he fædera heortan to heora bearnum ȝecyrre. and unȝeleaffulle to rihtƿisra ȝleaƿscype. drihtne fullfremed folc ȝeȝearƿian;\n18 þa cƿæð zacharias to þam enȝele. hƿanun ƿat ic þis; Ic eom nu eald and min ƿif on hyre daȝum forðeode;\n19 þa andsƿarode him se enȝel; Ic eom ȝabriel ic þe stande beforan ȝode: and ic eom asend ƿið þe sprecan. and þe ðis bodian;\n20 And nu þu byst suƿiende. and þu sprecan ne miht. oð þone dæȝ þe ðas ðinȝ ȝeƿurðaþ: forþam þu minum ƿordum ne ȝelyfdest. þa beoð on hyra timan ȝefyllede;\n21 And þæt folc ƿæs zachariam ȝeanbidiende and ƿundrodon þæt he on þam temple læt ƿæs;\n22 þa he uteode ne mihte he him to sprecan. and hiȝ oncneoƿon þæt he on þam temple sume ȝesihtðe ȝeseah. and he ƿæs bicniende him and dum þurhƿunede;\n23 þa ƿæs ȝeƿorden þa his þenunȝa daȝas. ȝefyllede ƿæron. he ferde to his huse;\n24 Soðlice æfter daȝum elizabeþ his ƿif ȝeeacnode and heo bediȝlude hiȝ fif monþas and cƿæð;\n25 Soðlice me drihten ȝedyde þus. On þam daȝum þe he ȝeseah minne hosp betux mannum afyrran.\n26 Soþlice on þam syxtan monðe ƿæs asend ȝabriel se enȝel fram drihtne on ȝalilea ceastre. þære nama ƿæs nazareþ.\n27 to beƿeddudre fæmnan anum ƿere. þæs nama ƿæs iosep. of dauides huse. and þære fæmnan nama ƿæs maria.\n28 þa cƿæþ se enȝel inȝanȝende. hal ƿes ðu mid ȝyfe ȝefylled. drihten mid þe; þu eart ȝebletsud on ƿifum.\n29 þa ƿearð heo on his spræce ȝedrefed. and þohte hƿæt seo ȝretinȝ ƿære;\n30 þa cƿæð se enȝel. ne ondræd þu ðe maria; Soðlice þu ȝyfe mid ȝode ȝemettest:\n31 Soðlice nu þu on innoðe ȝeeacnast. and sunu censt and his naman hælend ȝenemnest;\n32 Se byð mære and þæs hehstan sunu ȝenemned. and him sylþ drihten ȝod his fæder. dauides setl.\n33 and he ricsað on ecnesse on Iacobes huse: and hys rices ende ne byþ;\n34 þa cƿæð maria to þam enȝle. hu ȝeƿyrð þis forðam ic ƿere ne oncnaƿe;\n35 þa andsƿarode hyre se enȝel; Se halȝa ȝast on þe becymþ and þæs heahstan miht þe ofersceadað: and forðam þæt haliȝe ðe of þe acenned byð byþ ȝodes sunu ȝenemned\n36 and nu elizabeþ þin mæȝe sunu on hyre ylde ȝeeacnode. And þe monað ys hyre sixta. seo is unberende ȝenemned:\n37 forþam nis ælc ƿord mid ȝode unmihtelic;\n38 þa cƿæþ maria her is drihtnes þinen. ȝeƿurþe me æfter þinum ƿorde. and se enȝel hyre fram ȝeƿat.\n39 Soþlice on þam daȝum aras maria and ferde on muntland mid ofste. on iudeisce ceastre\n40 and eode into zacharias huse and ȝrete elizabeþ;\n41 þa ƿæs ȝeƿorden þa elizabeþ ȝehyrde marian ȝretinȝe: þa ȝefaȝnude þæt cild on hyre innoðe; And þa ƿearð elizabeþ haleȝum ȝaste ȝefylled.\n42 and heo clypode micelre stefne. and cƿæþ. ou eart betƿux ƿifum ȝebletsod. and ȝebletsud ys þines innoðes ƿæstm.\n43 and hƿanun is me ðis þæt mines drihtnes modor to me cume:\n44 Sona sƿa þinre ȝretinȝe stefn on minum earum ȝeƿorden ƿæs. þa fahnude min cild. on minum innoþe;\n45 And eadiȝ þu eart ðu þe ȝelyfdest þæt fulfremede synd. þa ðinȝ þe ðe fram drihtne ȝesæde synd;\n46 þa cƿæð maria min saƿl mærsaþ drihten;\n47 And min ȝast ȝeblissude on ȝode minum hælende;\n48 Forðam þe he ȝeseah hys þinene eadmodnesse; Soþlice heonun forð me eadiȝe secȝað ealle cneoressa.\n49 forðam þe me micele þinȝ dyde se ðe mihtiȝ is. and hys nama ys haliȝ\n50 and hys mildheortnes of cneoresse on cneoresse hyne ondrædendum;\n51 He ƿorhte on hys earme: he todælde þa ofermodan. On mode hyra heortan;\n52 He aƿearp þa rican of setle. and ða eaðmodan up ahof;\n53 Hinȝriende he mid ȝodum ȝefylde. and ofermode idele forlet;\n54 He afenȝ israhel hys cniht. and ȝemunde hys mildheortnesse;\n55 Sƿa he spræc to urum fæderum abrahame and hys sæde on aƿoruld;\n56 Soþlice maria ƿunude mid hyre sƿylce þry monþas. and ȝeƿende þa to hyre huse;\n57 þa ƿæs ȝefylled elizabeþe cenninȝtid. and heo sunu cende.\n58 and hyre nehcheburas and hyre cuðan þæt ȝehyrdon þæt drihten hys mildheortnesse mid hyre mærsude. and hiȝ mid hyre blissodon;\n59 þa on þam ehteoþan dæȝe hiȝ comon þæt cild ymsniþan. and nemdon hyne hys fæder naman zachariam.\n60 þa andsƿarode his modor nese soþes. ac he byð iohannes ȝenemned;\n61 þa cƿædon hiȝ to hyre. nis nan on þinre mæȝðe þyson naman ȝenemned;\n62 þa bicnodon hi to hys fæder hƿæt he ƿolde hine ȝenemnedne beon:\n63 þa ƿrat he ȝebedenum ƿexbrede; Iohannes is hys nama; þa ƿundrodon hiȝ ealle;\n64 þa ƿearð sona hys muð and hys tunȝe ȝeopenod and he spræc drihten bletsiende;\n65 þa ƿearð eȝe ȝeƿorden ofer ealle hyra nehcheburas: and ofer ealle iudea muntland. ƿæron þas ƿord ȝeƿidmærsode\n66 and ealle þa ðe hit ȝehyrdon on heora heortan settun and cƿædon; Ƿenstu hƿæt byð þes cnapa: ƿitodlice drihtenes hand ƿæs mid him;\n67 And zacharias his fæder ƿæs mid haleȝum ȝaste ȝe fylled. and he ƿiteȝode and cƿæþ;\n68 Ȝebletsud si drihten israhela ȝod: forþam þe he ȝeneosode. and his folces alysednesse dyde;\n69 and he us hæle horn arærde. on dauides huse hys cnihtes;\n70 Sƿa he spræc þurh hys haleȝra ƿiteȝena muð. þa ðe of ƿorldes frymðe spræcon.\n71 and he alysde us of urum feondum. and of ealra þara handa þe us hatedon;\n72 Mildheortnesse to ƿyrcænne mid urum fæderum. and ȝemunan his haleȝan cyþnesse;\n73 Hyne us to syllenne þone að. þe he urum fæder abrahame sƿor.\n74 þæt ƿe butan eȝe of ure feonda handa alysede him þeoƿian.\n75 On haliȝnesse beforan him. eallum urum daȝum;\n76 And þu cnapa byst þæs hehstan ƿiteȝa ȝenemned. þu ȝæst beforan drihtnes ansyne. his ƿeȝas ȝearƿian;\n77 To syllenne his folce hys hæle ȝeƿit on hyra synna. forȝyfnesse;\n78 þurh innoþas ures ȝodes mildheortnesse. on þam he us ȝeneosode of eastdæle up sprinȝende;\n79 Onlihtan þam þe on ðystrum and on deaþes sceade sittað. ure fet to ȝereccenne on sybbe ƿeȝ;\n80 Soþlice se cnapa ƿeox. and ƿæs on ȝaste ȝestranȝod. and ƿæs on ƿestenum oþ þone dæȝ hys ætiƿednessum on israhel;\n1 Soþlice on þam daȝum ƿæs ȝeƿorden ȝebod fram þam casere auȝusto. þæt eall ymbehƿyrft ƿære tomearcod;\n2 (þeos tomearcodnes ƿæs æryst ȝeƿorden fram þam deman syriȝe cirino. )\n3 and ealle hiȝ eodon. and syndrie ferdon on hyra ceastre;\n4 þa ferde iosep fram ȝalilea of þære ceastre nazareþ: on iudeisce ceastre dauides. seo is ȝenemned beþleem\n5 (forþam þe he ƿæs of dauides huse. and hirede) þæt he ferde mid marian þe him beƿeddod ƿæs. and ƿæs ȝeeacnod;\n6 Soðlice ƿæs ȝeƿorden þa hi þar ƿæron. hire daȝas ƿæron ȝefyllede þæt heo cende.\n7 and heo cende hyre frumcennedan sunu. and hine mid cildclaþum beƿand. and hine on binne alede. forþam þe hiȝ næfdon rum on cumena huse;\n8 and hyrdas ƿæron on þam ylcan rice ƿaciende: and nihtƿæccan healdende ofer heora heorda\n9 þa stod drihtnes enȝel ƿiþ hiȝ and ȝodes beorhtnes him ymbelscean: and hi him mycelum eȝe adredon.\n10 and se enȝel him to cƿæð; Nelle ȝe eoƿ adrædan. soþlice nu ic eoƿ bodie mycelne ȝefean. se bið eallum folce.\n11 forþam todæȝ eoƿ ys hælend acenned. se is drihten crist on dauides ceastre;\n12 And þis tacen eoƿ byð; Ȝe ȝemetað an cild hreȝlum beƿunden. and on binne aled;\n13 And þa ƿæs færinȝa ȝeƿorden mid þam enȝle mycelnes heofonlices ƿerydes ȝod heriendra. and þus cƿeþendra;\n14 Ȝode sy ƿuldor on heahnesse and on eorðan sybb mannum ȝodes ƿillan;\n15 and hit ƿæs ȝeƿorden þa ða enȝlas to heofene ferdon. þa hyrdas him betƿynan spræcon and cƿædon; Utun faran to beþleem. and ȝeseon þæt ƿord þe ȝeƿorden is. þæt drihten us ætyƿde;\n16 and hiȝ efstende comon: and ȝemetton marian and iosep and þæt cild on binne aled;\n17 þa hi þæt ȝesaƿon þa oncneoƿon hiȝ be þam ƿorde þe him ȝesæd ƿæs be þam cilde;\n18 And ealle þa ðe ȝehyrdon ƿundredon be þam þe him þa hyrdas sædon;\n19 Maria ȝeheold ealle þas ƿord on hyre heortan smeaȝende;\n20 þa ȝeƿendon ham þa hyrdas ȝod ƿuldriende and heriende on eallum þam ðe hi ȝehyrdon. and ȝesaƿon; Sƿa to him ȝecƿeden ƿæs:\n21 Efter þam þe ehta daȝas ȝefyllede ƿæron þæt ðæt cild emsnyden ƿære. his nama ƿæs hælend; Se ƿæs fram enȝle ȝenemned: ær he on innoðe ȝeeacnod ƿære;\n22 and æfter þam þe hyre clænsunȝe daȝas ȝefyllede ƿæron. æfter moyses æ. hi læddon hyne on hierusalem þæt hi hine ȝode ȝesettun\n23 (sƿa sƿa on drihtnes æ. aƿriten is; þæt ælc ƿæpned ȝecyndlim: ontynende. byð drihtne haliȝ ȝenemned; )\n24 And þæt hiȝ offrunȝe sealdon æfter þam þe drihtnes æ. ȝecƿeden is. tƿa turtlan. oððe tƿeȝen culfran briddas.\n25 and þa ƿæs an man on hierusalam þæs nama ƿæs simeon and þes man ƿæs rihtƿis and oþ israhela frofor ȝeanbidiende. and hali ȝast him on ƿæs.\n26 and he andsƿare fram þam haleȝan ȝaste onfenȝ. þæt he deað ne ȝesaƿe. buton he ær drihten crist ȝesaƿe;\n27 And on ȝaste he on þæt tempel com. and þa his maȝas læddon þone hælend. þæt hiȝ for him æfter þære æ ȝeƿunan dydon.\n28 he onfenȝ hine mid his handum: and ȝod bletsode and cƿæð;\n29 Drihten. nu þu lætst þinne þeoƿ æfter þinum ƿorde on sibbe;\n30 Forðam mine eaȝan ȝesaƿon þine hæle.\n31 ða þu ȝeearƿodest beforan ansyne eallra folca;\n32 Leoht to þeoda aƿriȝenesse and to þines folces ƿuldre israhel:\n33 þa ƿæs his fæder and his modor ƿundriende be þam þe be him ȝesæde ƿæron;\n34 And þa bletsude hiȝ simeon and cƿæþ to marian his meder; Loca nu þes is on hryre. and on æryst asett maneȝra on israhel. and on tacen þam ðe ƿiðcƿeden byð;\n35 (And his sƿurd þine saƿle þurhfærð.) þæt ȝeþohtas syn aƿriȝene of maneȝum heortum;\n36 And anna ƿæs ƿiteȝystre fanueles dohtor of asseres mæȝðe þeos ƿunude maniȝne dæȝ. and heo leofode mid hyre ƿere seofan ȝer of hyre fæmnhade.\n37 and heo ƿæs ƿudeƿe oð feoƿer and hundeahtatiȝ ȝeara; Seo of þam temple ne ȝeƿat. dæȝes and nihtes þeoƿiȝende on fæstenum and on halsunȝum;\n38 And þeos ðære tide becumende drihtne andette and be him spræc eallum þam þe ȝeanbidedon hieru salem alysednesse;\n39 And þa hi ealle þinȝ ȝefyldon: æfter drihtnes æ hi ȝehƿurfon on ȝalileam on heora ceastre nazareþ;\n40 Soðlice þæt cild ƿeox and ƿæs ȝestranȝod ƿisdomes full. and ȝodes ȝyfu ƿæs on him.\n41 and his maȝas ferdon ælce ȝere to hierusalem on easterdæȝes freolstide.\n42 and þa he ƿæs tƿelf ƿintre hy foron to hierusalem to þan easterlican freolse æfter hyra ȝeƿunan.\n43 And ȝefylledum daȝum þa hiȝ aȝen ȝehƿurfon. belaf se hælend on hierusalem. and his maȝas þæt nyston.\n44 ƿendon þæt he on heora ȝefere ƿære. þa comon hiȝ anes dæȝes fær: and hine sohton betux his maȝas and his cuðan.\n45 ða hiȝ hyne ne fundon hiȝ ȝeƿendun to hierusalem hyne secende;\n46 þa æfter þrim daȝum hiȝ fundon hine on þam temple sittende onmiddan þam lareoƿum. hlystende and hi ahsiende;\n47 þa ƿundrodon hiȝ ealle þe ȝehyrdon be his ȝleaƿscipe: and hys andsƿarum;\n48 þa cƿæð his modor to him; Sunu hƿi dydest þu unc ðus. þin fæder and ic sariȝende þe sohton;\n49 þa cƿæð he to him. hƿæt is þæt ȝyt me sohton: nyste ȝyt þæt me ȝebyrað to beonne on þam ðinȝum ðe mines fæder synt;\n50 þa ne onȝeton hiȝ þæt ƿord þe he to him spræc;\n51 þa ferde he mid him and com to nazareþ. and ƿæs him underþeod; And his modor ȝeheold ealle þas ƿord on hyre heortan smeaȝende;\n52 And se hælend þeah on ƿisdome and on ylde. and mid ȝyfe. mid ȝode and mid mannum\n1 Soðlice þam fifteoðan ȝeare þæs caseres anƿealdes tiberii. Beȝymendum þam pontiscan pilate iudea þeode. Feorðan dæles rica ȝalilee herode: filippo his breþer feorðan dæles rica. Iturie. And þæs rica traconitidis and lisania abiline feorþan dæles rica.\n2 under ðara sacerda ealdrum anna and caifa: ȝodes ƿord ƿæs ȝeƿorden ofer zacharias sunu on ƿestene\n3 and he com into eall iordanes ricæ bodiende dædbote fulluht. and synna forȝyfenesse:\n4 sƿa hit aƿriten ys on isaias bec þæs ƿiteȝan; Clypiendes stefen on ƿestene. ȝeȝearƿiað drihtnes ƿeȝ: doð his siðas rihte;\n5 Ælc denu bið ȝefylled. and ælc munt and beorh byð ȝenyðerud: and þƿuru beoð on ȝerihte: and unȝerydu on smeðe ƿeȝas.\n6 and ælc flæsc ȝesihð ȝodes hæle; and ælc flæsc ȝesihð ȝodes hæle;\n7 Soþlice he cƿæð to þam meneȝum þe ferdon þæt hi ƿæron ȝefullode fram him: eala næddrena cynn hƿa ætyƿde eoƿ þæt ȝe fleon fram þam toƿerdan yrre;\n8 Doð ȝeornlice dædbote ƿæstmas: and ne onȝynne ȝe cƿeðan. ƿe habbað us to fæder abraham; Ic secȝe eoƿ. þæt ȝod is sƿa mihtiȝ þæt he mæȝ of þysum stanum abrahames bearn aƿeccan;\n9 Nu is seo æx asett. to ðæs treoƿes ƿyrtruman: ƿitodlice ælc treoƿ þe ne bryncð ȝodne ƿæsm. bið forcorfen and on fyr aƿorpen;\n10 þa ahsodon hyne þa meneȝu and cƿædon: hƿæt do ƿe;\n11 þa cƿæð he to him. se þe hæfð tƿa tunecan sylle þam þe næfð. and þam ȝelice do se þe mettas hæfþ;\n12 þa comon þa manfullan þæt hiȝ aþƿeȝene ƿæron. and cƿædon to him. lareoƿ hƿæt do ƿe;\n13 þa cƿæð he ne do ȝe naht mare þonne þæt eoƿ ȝeset is;\n14 þa ahsodon hine þa cempan and cƿædon: and hƿæt do ƿe; þa sæde he him. ne slea ȝe nanne; Ne tale ne doð. and beoð eðhylde on eoƿrum andlyfenum;\n15 Soðlice þam folce ƿenendum and eallum on hyra heortan þencendum be iohanne hƿæþer he crist ƿære;\n16 þa andsƿarude iohannes him: eallum secȝende; Ƿitodlice ic eoƿ on ƿætere fulliȝe; Soþlice cymð strenȝra þonne ic: þæs ic ne eom ƿyrðe þæt ic hys sceoþƿancȝ uncnytte; He eoƿ fullað on halȝum ȝaste and on fyre;\n17 and his fann ys on his handa. and he feormað his bernes flore: and ȝaderað hys hƿæte into his berne. þæt ceaf he forbærnð. on unacƿencedlicum fyre;\n18 Maneȝa oðre þinȝ bodi'ȝ'ende he þæt folc lærde;\n19 Herodes se feorðan dæles rica: þa he ƿæs fram him ȝeðread. be ðære herodiadiscan hys broðor ƿife: and be eallum yfelum þe herodes dyde;\n20 and ofer eall þæt ȝeicte þæt he beclysde iohannem on cƿearterne;\n21 Soðlice ƿæs ȝeƿorden þa eall þæt folc ƿæs ȝefullod: and þam hælende ȝefulledum and ȝebiddendum. heofon ƿæs ȝeopenud\n22 and se haleȝa ȝast astah lichamlicre ansyne on hyne sƿa an culfre: and stefen ƿæs of heofone ȝeƿorden and þus cƿæð; þu eart min ȝecorena sunu: on þe me ȝelicode.\n23 and se hælend ƿæs on ylde sƿylce þritiȝ ƿintre: þæt menn ƿendon þæt he ƿære iosepes sunu; Se ƿæs heliȝes sunu:\n24 se ƿæs nazareþ: sƿa of cneorysse on cneorysse\n25 Ƿhich ƿas the son of Mattathias, ƿhich ƿas the son of Amos, ƿhich ƿas the son of Naum, ƿhich ƿas the son of Esli, ƿhich ƿas the son of Naȝȝe,\n26 Ƿhich ƿas the son of Maath, ƿhich ƿas the son of Mattathias, ƿhich ƿas the son of Semei, ƿhich ƿas the son of Joseph, ƿhich ƿas the son of Juda,\n27 Ƿhich ƿas the son of Joanna, ƿhich ƿas the son of Rhesa, ƿhich ƿas the son of Zorobabel, ƿhich ƿas the son of Salathiel, ƿhich ƿas the son of Neri,\n28 Ƿhich ƿas the son of Melchi, ƿhich ƿas the son of Addi, ƿhich ƿas the son of Cosam, ƿhich ƿas the son of Elmodam, ƿhich ƿas the son of Er,\n29 Ƿhich ƿas the son of Jose, ƿhich ƿas the son of Eliezer, ƿhich ƿas the son of Jorim, ƿhich ƿas the son of Matthat, ƿhich ƿas the son of Levi,\n30 Ƿhich ƿas the son of Simeon, ƿhich ƿas the son of Juda, ƿhich ƿas the son of Joseph, ƿhich ƿas the son of Jonan, ƿhich ƿas the son of Eliakim,\n31 Ƿhich ƿas the son of Melea, ƿhich ƿas the son of Menan, ƿhich ƿas the son of Mattatha, ƿhich ƿas the son of Nathan, ƿhich ƿas the son of David,\n32 Ƿhich ƿas the son of Jesse, ƿhich ƿas the son of Obed, ƿhich ƿas the son of Booz, ƿhich ƿas the son of Salmon, ƿhich ƿas the son of Naasson,\n33 Ƿhich ƿas the son of Aminadab, ƿhich ƿas the son of Aram, ƿhich ƿas the son of Esrom, ƿhich ƿas the son of Phares, ƿhich ƿas the son of Juda,\n34 Ƿhich ƿas the son of Jacob, ƿhich ƿas the son of Isaac, ƿhich ƿas the son of Abraham, ƿhich ƿas the son of Thara, ƿhich ƿas the son of Nachor,\n35 Ƿhich ƿas the son of Saruch, ƿhich ƿas the son of Raȝau, ƿhich ƿas the son of Phalec, ƿhich ƿas the son of Heber, ƿhich ƿas the son of Sala,\n36 Ƿhich ƿas the son of Cainan, ƿhich ƿas the son of Arphaxad, ƿhich ƿas the son of Sem, ƿhich ƿas the son of Noe, ƿhich ƿas the son of Lamech,\n37 Ƿhich ƿas the son of Mathusala, ƿhich ƿas the son of Enoch, ƿhich ƿas the son of Jared, ƿhich ƿas the son of Maleleel, ƿhich ƿas the son of Cainan,\n38 oð adam; Se ƿæs ȝodes sunu: oð fif and hundseofantiȝ cneoryssa;\n1 Soðlice se hælend ƿæs full halȝum ȝaste and ferde fram iordane. and he ƿæs fram haliȝum ȝaste ȝelæd. on sumum ƿestene\n2 feoƿertiȝ daȝa. and ƿæs fram deofle costod. and he on þam daȝum nan þinȝ ne æt; And þam daȝum ȝefylledum hine hinȝrede;\n3 þa cƿæð se deofol him to: ȝif þu sy ȝodes sunu seȝe þisum stane þæt he to hlafe ȝeƿurðe;\n4 þa andsƿarude him se hælend; Hit is aƿriten þæt se man ne leofað be hlafe anum. ac of ælcum ȝodes ƿorde;\n5 And þa lædde se deofol hyne. and ætyƿde him ealle ricu eorðan ymbehƿyrftes. on anre byrhmhƿile\n6 and to him cƿæð; Ealne þisne anƿeald ic ðe sylle: and hyra ƿuldor. forþam þe hi me synt ȝesealde. and ic hi sylle þam ðe ic ƿylle;\n7 Ƿitodlice ealle hiȝ beoð þine ȝif þu ȝeeaðmetst beforan me;\n8 þa andsƿarode him se hælend; Hit is aƿriten. drihten þinne ȝod ðu ȝeeadmetst. and him anum þeoƿast;\n9 þa lædde he hyne on hierusalem and ȝesette hine ofer þæs temples hricȝ. and him to cƿæð; Ȝyf þu sy ȝodes sunu asend þe heonun nyþer;\n10 Soðlice hyt is aƿriten: þæt he hys enȝlum be þe bebyt þæt hiȝ þe ȝehealdon.\n11 and þæt hiȝ þe mid handum nimon. þe læs þu ðinne fot æt stane ætspeorne;\n12 þa cƿæð se hælend him andsƿariende; Hyt is ȝecƿeden: ne costa þu drihten þinne ȝod;\n13 and ealre þære costunȝe ȝefylledre. se deofol him sume hƿile fram ȝeƿat;\n14 þa ferde se hælend on ȝastes mæȝene on ȝalileam: and his hlisa be him ferde on eall þæt rice\n15 and he lærde be hyra ȝesamnunȝum. and ƿæs fram eallum ȝemærsod;\n16 þa com he to nazareþ. þar he afed ƿæs. and he eode on restedæȝe on þa ȝesamnunȝe æfter his ȝeƿunan and he aras þæt he rædde.\n17 and him ƿæs ȝeseald isaias boc þæs ƿiteȝan and sona sƿa he þa boc unfeold þa funde he þar aƿriten:\n18 drihtnes ȝast is ofer me: forþam þe he smyrede me. he sende me þearfum bodian: and ȝehæftum alysednesse. and blindum ȝesihþe: forbrocene ȝehælan\n19 and bodian drihtnes andfenȝe ȝer. and edleanes dæȝ;\n20 And þa he þa boc befeold he hiȝ þam ðene aȝef and sæt: and ealra heora eaȝan on þære ȝesamnunȝe ƿæron on hyne behealdende;\n21 þa onȝan he him to cƿeðan; Soþlice todæȝ þis ȝeƿrit is on eoƿrum earum ȝefylled;\n22 And hiȝ ealle ƿæron þæs ȝecnæƿe: and ƿundredon be þam ƿordum þe of his muðe eode and þus cƿædun; Nys þes iosepes sunu.\n23 ða cƿæþ he. Ƿitodlice ȝe secȝað me þas ȝelicnesse. Eala læce. Ȝehæl ðe sylfne; Do her on þinum earde: sƿa fela ƿundra sƿa ƿe ȝehyrdon ȝedone on cafarnaum;\n24 þa cƿæð he soðlice ic eoƿ secȝe þæt nan ƿiteȝa nis andfenȝe on his eþele;\n25 Soþlice ic eoƿ secȝe maneȝa ƿudeƿan ƿæron on helias daȝum on hisrahel. ða þa seo heofon ƿæs belocen þreo ȝer and syx monþas; þa ƿæs ȝeƿorden mycel hunȝer on ealre eorðan\n26 and to þara nanum næs helias asend. Buton to anre ƿudeƿan on sarepta sidonie;\n27 And maneȝa licþroƿeras ƿæron on israhel: under heliseo þam ƿiteȝan: and hyra nan næs aclænsud buton naaman se sirisca;\n28 ƿurdon hiȝ ealle on þære ȝesamnunȝe mid yrre ȝefylled. þas þinȝ ȝehyrende;\n29 and hiȝ arison and scufon hine of ðære ceastre. and læddon hine ofer ðæs muntes cnæpp: ofer þone hyra buruh ȝetimbrud ƿæs: þæt hi hyne nyðer bescufon.\n30 þa ferde he þurh hyra midlen;\n31 And he ferde to cafarnaum on ȝalileisce ceastre: and hi þar on restedaȝum lærde\n32 and hiȝ ƿundredon be his lare: forþam his spæc on anƿealde ƿæs;\n33 And on hyra ȝesamnunȝe ƿæs sum man unclæne deofol hæbbende: and he hrymde micelre stefne\n34 and cƿæþ; Læt la nadzarenisca hælend. hƿæt is us and þe: com þu us to forspillanne. ic ƿat þæt ðu eart ȝodes haleȝa;\n35 And þa cidde him se hælend and cƿæþ. adumba and ȝa him of; and þa he ut adraf hine on heora midlene: he him fram ȝeƿat: and him naht ne derude;\n36 þa ƿurdon hiȝ ealle forhte and spræcon him betƿynan. and cƿædon. hƿæt ys þæt ƿord þæt he on mihte and on mæȝene unclsenum ȝastum bebyt and hiȝ utȝað;\n37 þa ƿæs his hlisa ȝeƿidmærsod on ælcere stoƿe þæs rices;\n38 Soþlice he aras of heora ȝesamnunȝe and ferde on simones hus; þa ƿæs simones sƿeȝer ȝesƿenced on mycelum feferum. and hiȝ hyne for hyre bædon.\n39 and he standende ofer hiȝ þam fefore bebead and he hiȝ forlet and heo sona aras and him þenode;\n40 Soðlice þa sunne asah ealle þe untrume ƿæron on mislicum adlum hiȝ læddon him to and he syndryȝum hys hand on settende hiȝ ȝehælde;\n41 þa ferdon þa deoflu of maneȝum hrymende and cƿeðende; Soðes þu eart ȝodes sunu. and he ne ȝeþafude þæt hiȝ æni þinȝ spræcon forþam þe ƿiston þæt he crist ƿæs;\n42 þa ȝeƿordenum dæȝe se hælend utȝanȝende ferde on ƿeste stoƿe: and þa meniu hine sohtun. and hi comon to him: and behæfdon hine: þæt he him fram ne ȝeƿite;\n43 þa sæde he him. soðlice me ȝedafænað oðrum ceastrum ȝodes rice bodian. forþam. to þam ic eom asend\n44 and he ƿæs bodiȝende on ȝalilea ȝesamnunȝum;\n1 Soþlice ƿæs ȝeƿorden þa ða meneȝu him to comon þæt hiȝ ȝodes ƿord ȝehyrdon. he stod ƿið þone mere ȝenesareþ.\n2 and he ȝeseah tƿa scipu standende ƿið þæne mere; þa fisceras eodun and ƿohson heora nett;\n3 He þa astiȝende on an scyp: þæt ƿæs simones. bæd hyne þæt he hit lyþƿon fram lande tuȝe: and on þam scipe sittende he lærde þa meneȝu;\n4 þa he sprecan ȝesƿac he cƿæþ to simone; Teoh hit on dypan and lætað eoƿre nett on þone fiscƿer;\n5 þa cƿæþ simon him andsƿariende; Eala bebeodend ealle niht sƿincende ƿe naht ne ȝefenȝon; Soðlice on þinum ƿorde ic min nett ut læte;\n6 and þa hi þæt dydon hiȝ betuȝon mycele meniȝeo fixa: and hyra net ƿæs tobrocen.\n7 and hiȝ bicnodon hyra ȝeferan. þe on oðrum scipe ƿæron. þæt hi comun and him fylston; þa comon hiȝ and ȝefyldon butu þa scypu: sƿa þæt hi neh ƿæron besencte;\n8 þa petrus þæt ȝeseah he feoll to þæs hælendes cneoƿum and cƿæð; Drihten. ȝeƿit fram me forþam ic eom synfull mann.\n9 and he ƿundrude and ealle þa ðe mid him ƿæron on þam ƿere þara fixa þe hi ȝefenȝon;\n10 Ȝelice iacobum and iohannem zebedeis suna: þa ƿæron simones ȝeferan; þa cƿæþ se hælend to simone: ne ondræd þu þe; Heonon forð þu byst men ȝefonde;\n11 and hiȝ tuȝon hyra scypo to lande. and forleton hiȝ and folȝodon | þam hælende;\n12 þa he ƿæs on anre ceastre þa ƿæs þær an hreofla and þa he ȝeseah þæne hælend þa astrehte he hine and bæd and þus cƿæð; Drihten. ȝyfþu ƿylt þu miht me ȝeclænsian;\n13 And he æþran hine his handa aþenede and cƿæð; Ic ƿylle. si ðu ȝeclænsud; And sona se hreofla him fram ferde\n14 and he bebead him þæt he hit nanum men ne sæde. ac ȝa and ætyƿ þe þam sacerde. and brinȝ for þinre clænsunȝa sƿa moyses bebead him on ȝeƿitnesse;\n15 Ƿitodlice þæs þe ma seo spræc be him ferde and mycele meneȝeo comun þæt hi ȝehyrdon and ƿurdon ȝehælede fram hyra untrumnessum;\n16 He þa ferde on ƿesten and hyne ȝebæd;\n17 þa ƿæs anum dæȝe ȝeƿorden þæt he sæt and hiȝ lærde and þa ƿæron þa farisei sittende and þære. æ. lareoƿ ƿæs: þa comon of ælcon castele ȝalile,e and iudele. and hierusalem and drihtnes mæȝen ƿæs hiȝ to ȝehælenne;\n18 And þa bæron men on anum bedde anne man. se ƿæs lama.\n19 and hiȝ ne mihton hine in brinȝan and alecȝan beforan him: for ðære meniȝo þe mid þam hælende ƿæs; þa astiȝon hiȝ uppan þæne hrof and þurh þa ƿatelas hine mid þam bedde asende beforan þæne hælend;\n20 þa he ȝeseah hyra ȝeleafan he cƿæð; La mann þe synd þine synna forȝyfene;\n21 þa aȝunnon þencan þa boceras and farisei and cƿædon. hƿæt is þes þe her sprycþ ƿoffunȝa; Hƿa mæȝ synna forȝyfan buton ȝod ana;\n22 þa se hælend ȝecneoƿ hyra ȝeþancas. he andsƿariende cƿæþ to him. hƿæt þence ȝe on eoƿrum heortum.\n23 hƿæðer is eðre to cƿeþenne þe synd þine synna forȝyfene: hƿæþer þe cƿeþan aris and ȝa.\n24 þæt ȝe ƿiton þæt mannes sunu on eoroan anƿeald hæfð synna to forȝyfanne; (And he sæde þam laman.) þe ic secȝe aris. nim þin bed: and ȝa on þin hus;\n25 and he sona beforan him aras. and nam þæt he on læȝ and to his huse ferde and ȝod ƿuldrode.\n26 and hiȝ ealle ƿundredon and ȝod mærsodon and ƿæron mid eȝe ȝefyllede: and cƿædon. soðes ƿe todæȝ ƿundru ȝesaƿon;\n27 þa æfter þam he uteode and ȝeseah publicanum he ƿæs oþrum naman leui ȝehaten æt ceapsceamule sittende: and he cƿæþ to him filiȝ me;\n28 And he him þa filiȝde and ealle hys þinȝ forlet;\n29 And leui dyde him mycelne ȝebeorscype on his huse: and þar ƿæs mycel meneȝeo manfulra and oðerra þe mid him sæton;\n30 þa murcnodon þa farisei and þa boceras and cƿædon to hys leorninȝcnihtum. hƿi ete ȝe and drincað mid manfullum and synfullum;\n31 þa andsƿarude se hælend and cƿæþ to him; Ne beþurfon læces þa ðe hale synd: ac þa ðe unhælþe habbaþ;\n32 Ne com ic rihtƿise clypian: ac synfulle on dædbote;\n33 þa cƿædon hiȝ to him. hƿi fæstað iohannes leorninȝcnihtas ȝelomlice and halsunȝa doð: and eallsƿa farisea. and þine etað and drincað;\n34 þa cƿæð he cƿyst þu maȝon þæs brydȝuman bearn fæstan sƿa lanȝe sƿa se brydȝuma myd him ys;\n35 Soþlice þa daȝas cumaþ þonne se brydȝuma him byð afyrred. þonne fæstað hiȝ on þam daȝum;\n36 þa sæde he him an biȝspell. ne asend nan man scyp of niƿum reafe on eald reaf. elles þæt niƿe slit. and se niƿa scyp ne hylpð þam ealdan;\n37 Ne nan man ne sent niƿe ƿin on ealde bytta: elles þæt niƿe ƿin brycð þa bytta and þæt ƿin byð aȝoten. and þa bytta forƿurðað;\n38 Ac niƿe ƿin is to sendenne on niƿe bytta: þonne beoð þa bytta ȝehealdene;\n39 And ne drincð nan man eald ƿin and ƿylle sona þæt niƿe: he cƿyþ. þæt ealde is betere;\n1 Soþlice ƿæs ȝeƿorden on þam æfteran restedæȝe: æryst þa he ferde þurh þa æceras hys leorninȝcnihtas þa ear pluccedon and mid hyra handum ȝnidon and æton;\n2 þa cƿædon sume ofþan sundorhalȝan. hƿi do ȝe þæt eoƿ alyfed nis on restedaȝon;\n3 þa andsƿarode him se hælend ne rædde ȝe þæt. hƿæt dauid dyde þa hine hinȝrede. and þa ðe mid him ƿæron.\n4 hu he eode into ȝodes huse: and nam þa offrunȝhlafas and hiȝ æt. and þam sealde þe mid him ƿærun. þa nærun alyfede to etanne buton sacerdon anum;\n5 And he sæde him þæt drihten is mannes sunu. eac sƿylce restedæȝes;\n6 Soðlice on oðrum restedæȝe ƿæs ȝeƿorden þæt he on ȝesamnunȝe eode and lærde. and þar ƿæs sum man and his sƿyðre hand ƿæs forscruncen;\n7 þa ȝymdon þa boceras and farisei hƿæþer he on restedæȝe hælde. þæt hi hyne ȝeƿreȝdon. Soþlice he ƿiste hyra ȝeþancas:\n8 and he sæde þam men þe ða forscruncenan hand hæfde. aris and stand her amiddan; þa aras he and stod;\n9 þa cƿæþ se hælend | to him; Ic ahsiȝe eoƿ alyfð on restedaȝum ƿel don. oððe yfele. saƿle hale ȝedon. hƿæþer þe forspillan;\n10 And him eallum ȝesceaƿodum myd yrre he sæde þam men; Aþene þine hand: and he aþenode and his hand ƿæs ȝeedniƿod;\n11 þa ƿurdon hiȝ mid unƿisdome ȝefyllede and spæcon betux him hƿæt hiȝ þam hælende dydon;\n12 Soþlice on þam daȝum he ferde on anne munt hine ȝebiddan. and ƿæs þar ƿaciende on ȝodes ȝebede;\n13 And þa ða dæȝ ƿæs he clypode hys leorninȝcnihtas and ȝeceas tƿelf of him. and þa he nemde apostolas;\n14 Simonem (þæne he nemde petrus) and his broðor andreas. Iacobum and Iohannem. filippum. and barþolomeum.\n15 and þomam. and Maþeum. and Iacobum. Alfei. and simonem. se is ȝenemned zelotes.\n16 Iudam. Iacobi. and iudam scarioð se ƿæs læƿa;\n17 And mid him farendum he stod on feldlicre stoƿe: and mycel ƿered his leorninȝcnihta: and mycel meneȝeo fram ealra iudea and fram ierusalem: and ofer muþan and sæ ȝemæro tiri and sidonis.\n18 ða coman þæt hi hyne ȝehyrdon. and ƿæron of hyra adlum ȝehælede. and þa ðe ƿæron of unclænum ȝastum ȝedrehte ƿærun ȝehælede;\n19 And eal seo meniȝeo sohte hine to æþrinenne. forþam þe mæȝen of him eode and he ealle ȝehælde;\n20 þa cƿæþ se hælend beseonde to his leorninȝcnihtum; Eadiȝe synd ȝe þearfan on ȝaste forþam þe ȝodes rice is eoƿer;\n21 Eadiȝe synd ȝe ðe hinȝriað nu. forþam ȝe beoð ȝefyllede; Eadiȝe synt ȝe ðe nu ƿepað. forþam ȝe hlihaþ;\n22 Eadiȝe beo ȝe. þone eoƿ men hatiað and ehtað. and onhiscað: and aƿurpað eoƿerne naman sƿa sƿa yfel for mannes suna;\n23 Ȝeblissiað and ȝefaȝniað on þam daȝum. nu eoƿer med is mycel on heofenum; Soðlice æfter þissum þinȝum hyra fæderas dydon þam ƿiteȝum;\n24 þeah hƿæðere ƿa eoƿ ƿiteȝum. forþam þe ȝe eoƿerne frofor habbað;\n25 Ƿa eoƿ þe ȝefyllede synt: forþam þe ȝe hinȝriað; Ƿa eoƿ þe nu hlihað. forþam þe ȝe heofað and ƿepað;\n26 Ƿa eoƿ þonne eoƿ ealle men bletsiað. æfter þissum þinȝum hyra fæderas dydon þam ƿiteȝum;\n27 Ac ic eoƿ seȝe forþam þe ȝe ȝehyraþ: lufiað eoƿre fynd doþ þam tala þe eoƿ hatedon;\n28 Bletsiað þa oe eoƿ ƿiriao: ȝebiddaþ for þa þe eoƿ onhisceað;\n29 And þam þe slihþ on þin ȝeƿenȝe ƿend oðer aȝen. and þam þe ðin reaf nymþ: ne forbeod him no þine tunecan;\n30 Syle ælcum þe ðe bidde. and se ðe nimð þa ðinȝ þe ðine synt ne myneȝa þu hyra;\n31 And sƿa ȝe ƿyllað þæt eoƿ men don doþ him ȝelice;\n32 and hƿylc þanc is eoƿ ȝif ȝe lufiað þa þe eoƿ lufiað; Soðlice synfulle lufiað þa þe hi lufiað;\n33 And ȝyf ȝe ƿel doð. þam ðe eoƿ ƿel doð: hƿylc þanc is eoƿ. ƿitodlice þæt doo synfulle\n34 and ȝyf ȝe lænaþ þam þe ȝe eft æt onfoð. hƿylc þanc is eoƿ: Soþlice synfulle synfullum lænað. þæt hi ȝelice onfon.\n35 þeah hƿæðere lufiað eoƿre fynd and him ƿel doð. and læne syllað nan þinȝ þanun eft ȝehihtende. and eoƿer med byþ mycel on heofone; and ȝe beoþ þæs hehstan bearn. forþam þe he is ȝod ofer unþancfulle and ofer yfele;\n36 Heornostlice beoþ mildheorte sƿa eoƿer fæder is mildheort;\n37 Nelle ȝe deman. and ȝe ne beoð demede; Nelle ȝe ȝenyðerian. and ȝe ne beoð ȝenyþerude; Forȝyfaþ. and eoƿ byð forȝyfen;\n38 Syllað and eoƿ byþ ȝeseald ȝod ȝemet and full: and ȝeheapod and oferfloƿende hiȝ syllaþ on eoƿerne bearm; þam sylfan ȝemete þe ȝe metað. eoƿ byð ȝemeten;\n39 þa sæde he him sum biȝspell; Seȝst þu. mæȝ se blinda þæne blindan lædan. hu ne feallaþ hiȝ beȝen on þæne pytt;\n40 Nis se leorninȝcniht ofer þone lareoƿ; Ælc byð fulfremed. ȝif he is sƿylce hys lareoƿ;\n41 Hƿi ȝesihst þu þa eȝle on þines broþor eaȝan: and ne ȝesihst þæne beam on þinum eaȝan;\n42 And hu miht þu seȝan þinum breþer broþor læt þæt ic ateo þa eȝle of þinum eaȝe: and þu sylf ne ȝesyhst þæne beam on þinum aȝenum eaȝan; Eala licetere. teoh æryst þone beam of þinum eaȝe: and þonne þu ȝesihst þæt ðu ateo þa eȝle of þines broðor eaȝe;\n43 Nys ȝod treoƿ þe yfelne ƿæsm deð: ne nis yfel treoƿ. ȝodne ƿæstm donde;\n44 Ælc treoƿ is be his ƿæstme oncnaƿen; Ne hiȝ of þornum ficæppla ne ȝaderiað: ne ƿinberian on ȝorste ne nimað;\n45 Ȝod man of ȝodum ȝoldhorde: hys heortan. ȝod forð brinȝð: and yfel man of yfelum ȝoldhorde yfel forð brinȝþ; Soðlice se muð spycð sƿa seo heorte þencð.\n46 hƿi clypie ȝe me drihten drihten. and ne doð þæt ic eoƿ secȝe;\n47 Ælc þara þe to me cymþ and mine spræca ȝehyrð and þa deþ: ic him ætyƿe hƿam he ȝelic is;\n48 He ys ȝelic timbriendum men his hus: se dealf deopne and hys ȝrundƿeall ofer þæne stan asette; Soðlice ȝeƿordenum flode hit fleoƿ into þam huse. and hyt ne mihte þæt hus astirian. hit ƿæs of er þæne stan ȝetrymed\n49 Se ðe ȝehyrð and ne deþ: he is ȝelic þam timbriendan men his hus of er þa eorþan butan ȝrundƿealle. and þæt flod in fleoƿ. and hrædlice hyt afeoll and ƿearð mycel hryre þæs huses;\n1 Soþlice ða he ealle his ƿord ȝyfylde on þæs folces hlyste. he eode into cafarnaum;\n2 þa ƿæs sumes hundredmannes þeoƿa untrum. se ƿæs sƿeltendlic: se ƿæs him dyre;\n3 And þa he ȝehyrde be þam hælende he sende to him iudea ealdras and bæd þæt he come. and hys þeoƿ ȝehælde;\n4 þa hi to þam hælende comun. hi bædon hyne ȝeornlice and þus cƿædon; He is ƿyrðe þæt ðu him tiliȝe:\n5 ƿitodlice he lufað ure þeode: and he us ure samnunȝe ȝetimbrode;\n6 þa ferde se hælend mid him: and þa he ƿæs unfeor þam huse se hundredmann sende hys frynd to him and cƿæþ; Drihten nelle þu beon ȝedreht: ne eom ic ƿyrðe þæt ðu ȝa under mine þecene.\n7 forþam ic ne tealde me sylfne þæt ic to ðe come; Ac cƿeð þin ƿord and min cniht byð ȝehæled;\n8 Ic eom an man under anƿealde ȝesett; Cempan under me hæbbende. and ic secȝe þissum ȝa and he ȝæð: and ic secȝe þissum cum þonne cymð he. and ic secȝe minum þeoƿe: do þis and he deð;\n9 þa ƿundrude se hælend þam ȝehyredum: and cƿæþ to þære meniȝeo beƿend; Soþlice ic secȝe eoƿ ne funde ic on israhel sƿa mycelne ȝeleafan.\n10 and þa ða ham comon ðe asende ƿæron hiȝ ȝemetton halne þone þe ær untrum ƿæs;\n11 þa ƿæs syððan ȝeƿorden he ferde on þa ceastre þe is ȝenemned naim: and mid him ferdun hys leorninȝcnihtas. and mycel meneȝo;\n12 þa he ȝenealæhte þære ceastre ȝate þa ƿæs þar an dead man ȝeboren anre ƿudeƿan sunu þe nanne oðerne næfde; and seo ƿudeƿe ƿæs þar: and mycel meneȝu þære burhƿare mid hyre;\n13 þa se hælend hiȝ ȝeseah þa ƿæs he mid mildheortnesse of er hiȝ ȝefylled. and cƿæþ to hyre. ne ƿep þu na.\n14 þa ȝenealæhte he and þa cyste æþran. þa ætstodon þa þe hyne bæron; þa cƿæþ se hælend. eala ȝeonȝa þe ic secȝe aris;\n15 þa aras se þe dead ƿæs. and onȝan sprecan: þa aȝef he hine hys meder;\n16 þa ofereode eȝe hiȝ ealle. and hiȝ ȝod mærsodon and cƿædon. þæt mære ƿiteȝa on us aras; and þæt ȝod hys folc ȝeneosude;\n17 þa ferde þeos spæc be him on ealle iudea: and embe eall þæt rice;\n18 þa cyddun iohannes leorninȝcnihtas him be eallum þysum þinȝum;\n19 þa clypode iohannes tƿeȝen of his leorninȝcnihtum. and sende to þam hælende. and þus cƿæþ; Eart þu þe cumene eart. hƿæðer þe ƿe oþres scylon onbydan;\n20 þa hiȝ to him comun þus hiȝ cƿædon. Iohannes se fulluhtere us sende to þe and þus cƿæð; Eart þu ðe to cumenne eart þe ƿe sculon oðres onbidan;\n21 Soðlice on þære tide he ȝehælde maneȝa of adlum: ȝe of ƿitum and of yfelum ȝastum. and maneȝum blindum he ȝesihþe forȝeaf;\n22 þa cƿæþ se hælend; Faraþ and cyþað iohanne þa ðinȝ þe ȝe ȝesaƿon and ȝehyrdon; þæt blinde ȝeseoð and healte ȝaþ. hreoflan synt ȝehælede: deafe ȝehyrað. deade arisaþ. þearfan bodiað:\n23 and eadiȝ ys sƿa hƿylc sƿa ne byð on me ȝeuntryƿsud;\n24 And þa þa iohannes ærynddracan ferdon: þa cƿæð se hælend to þam folce be Iohanne; Hƿi ferde ȝe on ƿestene ȝeseon þæt hreod þe byð mid ƿinde astyred;\n25 Ac hƿi ferde ȝe to seonne þone man mid hnescum reafum ȝescryddne; þa ðe synt on deorƿurðum reafe and on estum;\n26 Ac hƿi ferde ȝe þæne ƿiteȝan ȝeseon: ƿitodlice ic eoƿ secȝe he is mara þonne ƿiteȝa;\n27 þes is be þam þe aƿriten is: nu ic asende minne enȝel beforan þine ansyne: se ȝeȝearƿað þinne ƿeȝ beforan\n28 Soþlice ic eoƿ secȝe. nis betƿux ƿifa bearnum nan mærra ƿiteȝa þonne iohannes se fulluhtere; Se þe is læssa on ȝodes rice. se is his mara:\n29 and eall folc þis ȝehyrende sundorhalȝan ȝod heredon and ȝefullede on iohannes fulluhte;\n30 Soðlice þa sundorhalȝan and þa æȝleaƿan forhoȝodon þæs hælendes ȝeþeaht on him sylfon. na fram þam hælende ȝefullode;\n31 Hƿam telle ic ȝelice þisse cneorisse men: and ham synt hi ȝelice;\n32 Hi synt ȝelice cildum on stræte sittendum and specendum betƿux him and cƿeðendum; Ƿe sunȝon eoƿ be hearpan. and ȝe ne saltudun. ƿe heofdun and ȝe ne ƿeopun;\n33 Soþlice iohannes com se fulluhtere hlaf ne etende ne ƿin drincende: and ȝe cƿeðað: deofollseocnysse he hæfð;\n34 Mannes sunu com. etende and drincende. and ȝe cƿeþað þes man is sƿelȝend and ƿin drinȝcende: manfullra and synfulra freond;\n35 And ƿisdom is ȝerihtƿisud on eallum his bearnum;\n36 þa bæd hine sum of þam sundorhalȝum þæt he mid him æte; ða eode he into þæs fariseiscan huse and ȝesæt;\n37 And þa þæt ƿifþe ƿæs on þære ceastre synfull. þa heo oncneoƿ þæt he sæt on þæs fariseus huse: heo brohte hyre sealfbox.\n38 and stod ƿiðæftan his fet. and onȝan mid hyre tearum hys fet þƿean. and driȝde mid hyre heafdes fexe. and cyste hys fet and mid sealfe smyrede;\n39 þa se sundorhalȝa þe hyne in ȝelaðode þæt ȝeseah; he cƿæþ on hys ȝeþance; Ȝyf þe man ƿiteȝa ƿære. ƿitodlice he ƿiste hƿæt. and hƿylc þis ƿif ƿære þe his æþrinþ þæt heo synful is;\n40 þa cƿæð se hælend him andsƿariende; Symon ic hæbbe þe to secȝenne sum ðinȝ; þa cƿæð he. lareoƿ seȝe þænne;\n41 Tƿeȝen ȝafolȝyldon ƿæron sumum lænende: an sceolde fif hund peneȝa: and oðer fiftiȝ;\n42 þa hiȝ næfdon hƿanon hi hyt aȝuldon: he hit him bam forȝef; Hƿæþer lufode hyne sƿyðor;\n43 þa andsƿarode simon. ic ƿene. se ðe he mare torȝef; þa cƿæð he rihte. þu demdest;\n44 þa beƿende he hyne to þam ƿife. and sæde simone; Ȝesyhst þu þis ƿif ic eode into þinum huse ne sealdest þu me ƿætan to minum fotum; þeos mid hyre tearum mine fet þƿoh. and mid hyre loccum driȝde;\n45 Coss þu me ne sealdest: þeos syððan ic ineode. ne ȝesƿac þæt heo mine fet ne cyste;\n46 Min heafod þu mid ele ne smyredest. þeos smyrede mid sealfe mine fet;\n47 Forþam ic secȝe þe: hyre synt maneȝa sinna forȝyfene. forþam heo me sƿyðe lufode; Læsse lufað þam ðe læsse forȝyfen ys;\n48 þa cƿæþ he to hyre. þe synt þine synna forȝyfenne;\n49 þa beȝunnon þa ðe þar sæton betƿux him cƿeðan; Hƿæt is þes þe manna synna forȝyfð;\n50 þa cƿæþ he to þam ƿife: þin ȝeleafa þe dyde hale ȝa nu on sybbe;\n1 Syððan ƿæs ȝeƿorden þæt he ferde þurh þa ceastre and þæt castel: ȝodes rice prediciende and bodiende. and hi tƿelfe mid\n2 And sume ƿif þe ƿæron ȝehælede of aƿyrȝdum ȝastum: and untrumnessum: seo maȝdalenisce maria ofþære seofan deoflu uteodon:\n3 and iohanna chuzan ƿif herodes ȝerefan: and susanna and maneȝa oðre þe him of hyra spedum þenedon;\n4 Soþlice þa mycel meneȝeo com and of þam ceastrum to him efstun. he sæde him an biȝspel;\n5 Sum man his sæd seoƿ. þa he þæt seoƿ sum feoll ƿið þæne ƿeȝ and ƿearð fortreden: and heofones fuȝulas hyt fræton;\n6 And sum feoll of er þæne stan and hit forscranc forþam þe hit ƿætan næfde;\n7 and sum feoll on þa þornas. and þa þornas hyt forþrysmodon;\n8 And sum feoll on ȝode eorðan: and ƿorhte hundfealde ƿæsm; þa clypode he. and cƿæð; Ȝehyre se ðe earan hæbbe;\n9 þa ahsodon hine hys leorninȝcnihtas hƿæt þæt biȝspel ƿære;\n10 þa cƿæð he eoƿ is ȝeseald þæt ȝe ƿitun ȝodes rices ȝeryne: and oðrum on biȝspellum; þæt hi ȝeseonde ne ȝeseon. and ȝehyrende ne onȝyton;\n11 Soðlice þis is þæt biȝspell. þæt sæd ys ȝodes ƿord;\n12 þa ðe synt ƿið þæne ƿeȝ. þæt synt þa þe ȝehyrað: syððan se deofol cymþ. and ætbryt þæt ƿord of hyra heortan þæt hiȝ þurh þone ȝeleafan hale ne ȝeƿurðað;\n13 þa ðe synt of er þæne stan þa þæt ƿord mid ȝefean onfoð. and þa nabbað ƿyrtruman forþam þe hi hƿilum ȝelyfað: and aƿaciað on þære costnunȝe timan;\n14 þæt sæd þe feoll on þa ðornas þæt synt þa ðe ȝehyrað: and of carum and of ƿelum and of lustum þiss lifes synt forþrysmede. and nanne ƿæstm ne brinȝað;\n15 þæt feoll on ða ȝodan eorðan: þæt synt þa ðe on ȝodre and on selestre heortan ȝehyrende þæt ƿord healdað and ƿæstm on ȝeþylde brinȝað;\n16 Ne of erƿrihð nan man mid fæte his onælede leohtfæt. oððe under bedd asett: ac of er candelstæf asett. þæt ða inȝanȝendan leoht ȝeseon;\n17 Soðlice nis nan ðinȝ diȝle þæt ne sy ȝesƿutelod: ne behydd. þæt ne sy cuþ. and open;\n18 Ƿarniað hu ȝe ȝehyran: þam byð ȝeseald ðe hæfð: and sƿa hƿylc sƿa næfð þæt he ƿene þæt he hæbbe. him byð afyrred;\n19 His modor and his ȝebroðru: him to comun and hi ne mihton hine for þære meneȝu ȝeneosian;\n20 þa ƿæs him ȝecyðed. þin modor and þine ȝebroðru standað her ute. ƿyllað þe ȝeseon;\n21 þa cƿæð he to him: min modor and mine ȝebroðru synt þa ðe ȝehyrað and doð ȝodes ƿord;\n22 Soðlice anum dæȝe ƿæs ȝeƿorden þa he on scyp eode and his leorninȝcnihtas: þa cƿæþ he to him; Utun seȝlian of er þisne mere. and hiȝ seȝlydan þa;\n23 þa hiȝ reoƿun. þa slep he; þa com ƿindi yst and hiȝ forhtodon;\n24 þa ȝenealæhton hiȝ him to and cƿædon. hlaford. ƿe forƿurðað; þa aras he and ðreade þæne ƿind and þæs ƿæteres hreohnesse; þa ȝesƿac se ƿind and ƿearð mycel smyltnes;\n25 þa cƿæþ se hælend hƿar is eoƿer ȝeleafa. þa adredon hiȝ and ƿundredon and betƿux him cƿædon; Ƿenst þu hƿæt is þes. þæt he bebyt ȝe ƿindum ȝe sa . and hiȝ him hyrsumiað;\n26 þa reoƿon hiȝ to ȝerasenorum rice. þæt is foran onȝen ȝalileam;\n27 þa he to lande com. him aȝen arn sum man. se hæfde deofolseocnesse lanȝe tide. and næs mid nanon reafe ȝescrydd: and ne mihte on huse ȝeƿunian ac on byrȝenum;\n28 þa he ȝeseah þæne hælend he astrehte hyne toforan him: and cƿæþ mycelre stefne hrymende; Hƿæt is me and þe: la hælend þæs hehstan ȝodes sunu; Ic halsiȝe þe þæt ðu ne ðreaȝe me;\n29 (þa bead he þam unclænan ȝaste þæt he of ðam men ferde; Soþlice lanȝe tide he hyne ȝeȝrap: and he ƿæs mid racenteaȝum ȝebunden and mid fotcopsum ȝehealden: and toborstenum bendum he ƿæs fram deofle on ƿesten ȝelædd; )\n30 þa ahsode se hælend hine: hƿæt is þin nama; þa cƿæð he leȝio: þæt is on ure ȝeþeode eored: forþam þe maneȝa deoflu on hine eodun;\n31 þa bædon hiȝ hine þæt he him ne bude þæt hi on ȝrund ne bescuton;\n32 And þar ƿæs mycel heord sƿyna on þam munte læsiendra: þa bædon hy þæt he lyfde him on þa ȝan: þa lyfde he him:\n33 þa eodon hiȝ of þam men on þa sƿyn. þa ferde seo heord myculum ræse on ðæne mere and ƿearð þar adruncen;\n34 þa ða hyrdas þæt ȝesaƿon þa fluȝon hiȝ and cyddon on þa ceastre and on tunum;\n35 þa eodon hiȝ ut þæt hiȝ ȝesaƿon þæt ðar ȝeƿorden ƿæs: þa comon hiȝ to þam hælende. þa fundon hiȝ ðæne man þe deofol of eode ȝescryddne and halum mode æt his fotum. and hiȝ adredon him;\n36 þa cyddon him þa ðe ȝesaƿon hu he ƿæs hal ȝeƿorden of ðam eorede;\n37 þa bæd hine eall meneȝo þæs rices ȝerasenorum þæt he fram him ȝeƿite: forþam hiȝ mycelum eȝe ȝehæfte ƿærun; þa ƿende he on scype aȝen\n38 þa bæd hyne se man ðe se deofol of eode þæt he mid him ƿunede; þa forlet se hælend hyne and cƿæð to him:\n39 ƿend to þinum huse and cyð hu mycel þe ȝod ȝedon hæfð; þa ferde he into eall þa ceastre. and cydde hu mycel se hælend him ȝedon hæfde;\n40 Soðlice ƿæs ȝeƿorden þa se hælend aȝen com. seo meneȝeo hine onfenȝ: ealle hiȝ ȝebidon his;\n41 And þa com an man þæs nama ƿæs iairus: se ƿæs þære ȝesamnunȝe ealdor; þa feoll he to þæs hælendes fotun and bad hyne þæt he ferde to hys huse:\n42 forþam he hæfde ane dohtor: nean tƿelf ƿintre and seo forðferde; þa ȝebyrede hyt þa he ferde of ðam meneȝum he ƿæs ofþrunȝen;\n43 þa ƿæs sum ƿif on blodryne tƿelf ȝer: Seo fordælde on læcas eall þæt heo ahte: and ne mihte þeah of æneȝum beon ȝehælyd;\n44 þa ȝenealæhte heo ƿiðæftan and æþran hys reafes fnæd; þa ætstod sona þæs blodes ryne;\n45 þa cƿæð se hælend. hƿæt is se ðe me æþran; þa hiȝ ealle ætsocon. þa cƿæð petrus and þa ðe mid him ƿæron; Eala hlaford. þas meneȝeo þe ðrinȝað and ȝesƿencað. and þu seȝst hƿa æþran me;\n46 þa cƿæþ he sum me æþran. ic ƿiste. þæt mæȝen of me eode;\n47 þa þæt ƿif ȝeseah þæt hit him næs dyrne: heo com forht and astrehte hiȝ to his fotum and ȝesƿutulude beforan eallum folce: for hƿylcum þinȝe heo hit æþran. and hu heo ƿearð sona hal;\n48 þa cƿæð he to hyre; Dohtor þin ȝeleafa þe hale ȝedyde: ȝa nu on sybbe;\n49 Him þa ȝyt specendum: þa com sum man to þære ȝesamnunȝe ealdre and cƿæð to him: ne drece þu hyne;\n50 þa se hælend þæt ƿord ȝehyrde he andsƿarude þæs mædenes fæder; Ne ondræd þu ðe: ȝelyf ƿitodlice: and heo bið hal;\n51 And þa ðe he to þam huse com: ne let he nanne mid him inȝan buton petrum and Iohannem and iacobum. and þæs mædenes fæder. and hyre modor;\n52 þa ƿeopon hiȝ ealle and heofodon hi; þa cƿæð he: ne ƿepe ȝe; Soþlice nis þis mæden dead. ac heo slæpð;\n53 þa tældon hiȝ hyne and ƿiston þæt heo dead ƿæs;\n54 þa nam he hyre hand and cƿæð; Mæden. þe ic secȝe aris;\n55 þa ȝehƿea'r'f hyre ȝast aȝen and heo sona aras. and he het hyre syllan etan;\n56 þa ƿundredon hyre maȝas þa bead he þam þæt hi hit nanum men ne sædon þæt þar ȝedon ƿæs;\n1 þa clypode he toȝædere his tƿelf apostolas. and sealde him mihte: and anƿeald ofer ealle deofolseocnessa; and þæt adla hi ȝehældon:\n2 and he sende hiȝ to bodianne ȝodes rice. and untrume ȝehælan;\n3 þa cƿæþ he to him. ne nyme ȝe nan þinȝ on ƿeȝe. Ne ȝyrde. ne codd: ne hlaf. ne feoh. ne ȝe nabbon. tƿa tunecan:\n4 and on sƿa hƿylc hus sƿa ȝe inȝað ƿuniað þar oð ȝe utȝan:\n5 'and' sƿa hƿylce sƿa eoƿ ne onfoð: þonne ȝe of þære ceastre ȝað asceacað eoƿer fota dust of er hiȝ on ƿitnesse;\n6 þa ferdon hiȝ þurh þa burhȝa bodiende and æȝhƿar hælende;\n7 þa ȝehyrde herodes se feorðan dæles rica ealle þa ðinȝ þe be him ƿærun ȝeƿordene; þa tƿynude him forþam þe sume sædon þæt iohannes of deaðe aras:\n8 sume sædon þæt helias ætyƿde: Sume þæt an eald ƿiteȝa aras;\n9 þa cƿæþ herodes. Iohannem ic beheafdude hƿæt is þes: be þam ic þilc ȝehyre; þa smeade he þæt he hine ȝesaƿe;\n10 þa cyddun him ða apostolas sƿa hƿæt sƿa hiȝ dydon; þa nam he hiȝ and ferde onsundron on ƿeste stoƿe seo is beþsaida;\n11 þa ða meneȝo þæt ƿiston þa filidon hiȝ him: þa onfenȝ he hiȝ and spæc to him be ȝodes rice: and þa he ȝehælde þe lacnunȝa beþorftun;\n12 þa ȝeƿat se dæȝ forð: and hiȝ tƿelfe him ȝenealæhton and sædon him; Læt þas meneȝo þæt hiȝ farun on þas castelu | and on þas tunas þe her abutan synt; and him mete findon: forþam þe ƿe synt her on ƿestere stoƿe;\n13 þa cƿæð he to him. Sylle ȝe him etan; þa cƿædon hiȝ ƿe nabbað buton fif hlafas and tƿeȝen fixas: buton ƿe ȝan and us mete bicȝon and eallum þissum ƿerede;\n14 þar ƿæron neah fif þusenda ƿera; þa cƿæð he to his leorninȝcnihtun; Doþ þæt hiȝ sitton. þurh ȝebeorscypas fifteȝum.\n15 and hiȝ sƿa dydon and hi ealle sæton;\n16 þa nam he þa fif hlafas and þa tƿeȝen fixas: and on þone heofon beseah and bletsude hiȝ and bræc. and dælde his leorninȝcnihtum: þæt hiȝ asetton hiȝ beforan þam meneȝum;\n17 þa æton hiȝ ealle and ƿurdon ȝefyllede. and man nam þa ȝebrotu þe þar belifon tƿelf cypan fulle;\n18 þa ƿæs ȝeƿorden þa se hælend ƿæs ana hine ȝebiddende. hys leorninȝcnihtas ƿæron mid him; þa ahsode he hiȝ hƿæt secȝð þis folc þæt ic sy;\n19 þa andsƿarudon hiȝ and cƿædon; Iohannes baptistam: sume heliam: sume þæt sum ƿiteȝa of ðam ealdum aras;\n20 þa sæde he him hƿæt secȝe ȝe þæt ic sy; þa andsƿarude petrus. ðu eart crist ȝodes sunu;\n21 þa þreade he hiȝ and bead þæt hiȝ hit nanum men ne sædon.\n22 forþam þe hit ȝebyreð þæt mannes sunu fela þinȝa þoliȝe. and beo aƿorpen fram ealdrum and ealdormannum: and fram bocerum. and beon ofsleȝen. þriddan dæȝe arisan;\n23 þa cƿæð he to eallum; Ȝyfhƿa ƿyle æfter me cuman: ætsace hine sylfne and nime his cƿylminȝe and me folȝiȝe;\n24 Se þe ƿyle hys saƿle hale ȝedon: se hiȝ forspilþ: ƿitodlice se ðe his saƿle for me forspilð he hi ȝehæleð;\n25 Hƿæt fremað æneȝum men þeah he ealne middaneard on æht beȝite: and hyne sylfne forspille; And his forƿyrd ƿyrce;\n26 Se ðe me and mine spæca forsyhþ. þæne mannes sunu forsyhð. þonne he cymð on his mæȝenþrymme: and hys fæder and haleȝra enȝla;\n27 Ic secȝe eoƿ soðlice: her synt sume standende þa deade ne ƿurðaþ: ær hiȝ ȝodes rice ȝeseon;\n28 þa ƿæs ȝeƿorden æfter þam ƿordum nean eahta daȝas: þæt he nam petrum and Iohannem. and Iacobum. and eode on anne munt: þæt he hyne ȝebæde;\n29 þa he hine ȝebæd þa ƿæs hys ansyn oþres hiƿes. and his reaf hƿit scinende;\n30 þa spæcon tƿeȝen ƿeras ƿið hyne moyses and helias\n31 ȝeseƿene on mæȝenþrymme: and sædon his ȝeƿitendnesse þe he to ȝefyllende ƿæs on hierusalem;\n32 Petrus and þa þe mid him ƿæron ƿurdon mid slæpe ȝehefeȝude; And þa hi onƿæcnedun hi ȝesaƿun his mæȝenþrym: and tƿeȝen ƿeras þe mid him stodun;\n33 And hi him fram eodun: petrus cƿæð to him; Eala bebeodend: ȝod is þæt ƿe her beon and uton ƿyrcan þreo eardunȝstoƿa: ane þe: and ane moyse. and ane h,elie. and he nyste hƿæt he cƿæð;\n34 þa he þis spæc. ða ƿearð ȝenip and ofersceadude hiȝ. and hi ondredon him ȝanȝende on þæt ȝenip;\n35 þa com stefn of þam ȝenipe and cƿæð; þes ys min leofa sunu. ȝehyrað hyne;\n36 þa seo stefn ƿæs ȝehyred þa ƿæs se hælend ȝemett ana: and hi suƿodun and ne sædun nanum men on þam daȝum nan þinȝ þæs ðe hi ȝesaƿun;\n37 Oðrum dæȝe him of þam munte farendum him aȝen arn mycel meneȝo.\n38 þa clypode an ƿer of þære meneȝo and cƿæð; Lareoƿ ic halsie þe: ȝeseoh minne sunu forþam he is min anlica sunu:\n39 and nu se unclæna ȝast hine æþrinð: and he færlice hrymð. and fornimð hyne and fæmð: and hyne tyrð and slit:\n40 and ic bæd þine leorninȝcnihtas þæt hiȝ hine ut adrifon and hiȝ ne mihton;\n41 þa cƿæð se hælend him to andsƿare; Eala unȝeleafulle. and þƿure cneores; Sƿa lanȝe sƿa ic beo mid eoƿ. and eoƿ þolie; Læd hider þinne sunu;\n42 And þa he hyne lædde him to: se deofol hine fornam and fordyde; þa nydde se hælend þone unclænan ȝast ut: and ȝehælde. þæne cnapan and aȝef hine his fæder;\n43 þa ƿundredon hiȝ ealle be ȝodes mærðe: and eallum ƿundriendum be þam þinȝum þe ȝeƿurdun: he cƿæð to his leorninȝcnihtum\n44 Asettað þas spæca on eoƿrum heortum. hit ys toƿerd þæt mannes sunu si ȝeseald on manna handa;\n45 þa þohton hiȝ þis ƿord and hit ƿæs beƿriȝen beforan him þæt hi hit ne onȝeton: and hi ne dorston hine be þam ƿorde ahsian;\n46 Soðlice þæt ȝeþanc eode on hiȝ hƿylc hyra yldest ƿære;\n47 þa se hælend ȝeseh hyra heortan ȝeþancas he ȝesette þæne cnapan ƿiþ hine\n48 and cƿæþ to him; Se ðe þysne cnapan on minum naman onfehð: se me onfehð; And se þe me onfehð he onfehð þæne þe me sende; Ƿitudlice se ðe is læst betƿex eoƿ ealle: se is mara;\n49 þa andsƿarode iohannes. bebeodend. ƿe ȝesaƿon sumne on þinum naman deofolseocnessa ut drifende and ƿe hine forbudon: forþam he mid us ne fylyȝð;\n50 þa cƿæð he. ne forbeode ȝe; Se ðe nis onȝen eoƿ se is for eoƿ;\n51 Soðlice ƿæs ȝeƿorden þa his andfenȝa daȝas ƿæron ȝefyllede: he ȝetrymede hys ansyne þæt he ferde to hierusalem;\n52 þa sende he bodan beforan his ansyne: þa eodon hiȝ on þa ceastre samaritanorum þæt hi him ȝeȝearƿodon:\n53 and hiȝ ne onfenȝon hine forþam þe he ƿolde faran to hierusalem;\n54 þa his leorninȝcnihtas þæt ȝesaƿon. iacobus. and Iohannes. þa cƿædon hiȝ; Drihten. ƿyltu ƿe secȝað þæt fyr cume of heofone and fornime hiȝ;\n55 And hine beƿende he hiȝ þreade:\n56 and hiȝ ferdon on oþer castel;\n57 þa hi ferdon on ƿeȝe. sum him to cƿæð; Ic fyliȝe þe sƿa hƿyder sƿa þu færst;\n58 þa cƿæþ se hælend: foxas habbað holu and heofones fuȝlas nestþ; Soðlice mannes sunu næfþ hƿar he hys heafod ahylde;\n59 þa cƿæþ he to oðrum filiȝ me; þa cƿæþ he drihten alyf me æryst bebyriȝean minne fæder;\n60 þa cƿæþ se hælend. læt þa dead byriȝan hyra deadan: ȝa ðu and boda ȝodes rice;\n61 þa cƿæð oðer ic fyliȝe þe drihten: ac læt me æryst hit cyþan þam ðe æt ham synt;\n62 þa cƿæþ se hælend him to: nan mann þe hys hand asett on hys sulh: and onbæc besyhð nys andfenȝe ȝodes rice;\n1 Efter þam sæ hælend ȝemearcude oðre tƿa and hundseofantiȝ and sende hiȝ tƿam beforan his ansyne. on ælce ceastre. and stoƿe þe he to cumenne ƿæs:\n2 and cƿæð to him her is mycel rip. and feaƿa ƿyrhtan: biddað þæs ripes hlaford þæt he sende ƿyrhtan to his ripe;\n3 Farað nu: nu ic eoƿ sende sƿa sƿa lamb betƿux ƿulfas;\n4 Ne bere ȝe sacc. ne codd. ne ȝescy. ne nanne man be ƿeȝe ne ȝretað;\n5 On sƿa hƿylc hus sƿa ȝe inȝað: cƿeðaþ æryst: sib si þisse hiƿræddenne;\n6 And ȝyfþar beoð sybbe bearn. reste þar eoƿer sib: ȝif hit elles sy. heo sy to eoƿ ȝecyrred;\n7 Ƿuniȝað on þam ylcan huse: and etað and drincað þa þinȝ þe hiȝ habbað; Soðlice se ƿyrhta is his mede ƿyrðe; Ne fare ȝe fram huse to huse.\n8 ac on sƿa hƿylce ceastre sƿa ȝe inȝað and hiȝ eoƿ onfoð: etað þæt eoƿ toforan aset ys.\n9 and ȝehælað þa untruman þe on þam huse synt. and secȝað him. ȝodes rice to eoƿ ȝenealæcð.\n10 on sƿa hƿylce ceastre sƿa ȝe inȝað: and hiȝ ne onfoð eoƿ ȝaþ on hyra stræta and cƿeðaþ;\n11 þæt dust þæt of eoƿre ceastre on urum fotum clifode. ƿe driȝeaþ on eoƿ. ƿitað þeah þæt ȝodes rice ȝenealæcð;\n12 Ic eoƿ secȝe þæt sodomƿaron on þam dæȝe bið forȝyfenlicre þonne þære ceastre;\n13 Ƿa þe corozam: ƿa þe beþsaida: forþam ȝif on tyro and on sidone ȝeƿordene ƿæron þa meneȝu þe on eoƿ ȝedone synt: ȝefyrn hiȝ on hæran and on axan hreoƿsunȝe dydon;\n14 þeah hƿæþere tiro and sydone on þam dæȝe byð forȝyfenlicre þonne eoƿ;\n15 And þu cafarnaum oð heofon up ahafen: þu byst oþ helle ȝesenced;\n16 Me ȝehyrð se ðe eoƿ ȝehyrð: and me oferhoȝaþ se ðe eoƿ oferhoȝað; Se þe me oferhoȝað. he oferhoȝað þæne þe me sende;\n17 þa ȝecyrdon þa tƿa and hundseofantiȝ mid ȝefean and cƿædon; Drihten deofolseocnessa us synt on þinum naman underþeodde;\n18 þa sæde he him. ic ȝeseah satanan sƿa sƿa liȝræsc of heofone feallende:\n19 and nu ic sealde eoƿ anƿeald to tredenne ofer næddran. and snacan and of er ælc feondes mæȝen: and nan þinȝ eoƿ ne derað;\n20 þeah hƿæðere ne blissiȝe ȝe on þam þe eoƿ synt ȝastas underþeodde; Ȝeblissiað þæt eoƿer naman synt on heofonum aƿritene;\n21 On þære tide he on halȝum ȝaste ȝeblissode and cƿæð; Ic andete þe fæder. drihten heofones and eorðan. forþam þe ðu þas ðinȝ ƿisum and ȝleaƿum behyddest. and lytlinȝum aƿruȝe. forþam hit beforan þe sƿa ȝelicode;\n22 Ealle þinȝ me synt fram minum fæder ȝesealde: and nan man nat hƿylc is se sunu buton se fæder: ne hƿylc si ðe fæder buton se sunu: and se ðe se sunu hit aƿreon ƿyle;\n23 þa cƿæþ he to his leorninȝcnihtum beƿend; Eadiȝe synt þa eaȝan þe ȝeseoð þa ðinȝ þe ȝe ȝeseoð;\n24 Soðlice ic eoƿ secȝe þæt maneȝa ƿiteȝan and cyninȝas ƿoldon ȝeseon þæt ȝe ȝeseoþ and hiȝ hit ne ȝesaƿon. and ƿoldon ȝehyran þæt ȝe ȝehyrað. and hiȝ hit ne ȝehyrdon;\n25 þa aras sum æ. ȝlæƿ man. and fandode his and cƿæð; Lareoƿ. hƿæt do ic þæt ic ece lif hæbbe;\n26 þa cƿæþ he to him: hƿæt is ȝelƿriten on þære æ. hu rætst þu;\n27 þa andsƿarude he lufa drihten þinne ȝod of ealre þinre heortan. and of ealre þinre saƿle: and of eallum þinum mihtum and of eallum þinum mæȝene. and þinne nehstan sƿa ðe sylfne;\n28 þa cƿæð he. rihte þu andsƿarodest. do þæt. þonne leofast þu;\n29 þa cƿæþ he to þam hælende. and ƿolde hine sylfne ȝerihtƿisian; And hƿylc is min nehsta;\n30 þa cƿæþ se hælend hine up beseonde; Sum man ferde fram hierusalem to hiericho and becom on þa sceaðan. þa hine bereafodon; and tintreȝodon hine: and forleton hine samcucene:\n31 þa ȝebyrode hit þæt sum sacerd ferde on þam ylcan ƿeȝe and þa he þæt ȝeseah he hine forbeh.\n32 and eallsƿa se diacon. þa he ƿæs ƿið þa stoƿe and þæt ȝeseah he hyne eac forbeah;\n33 þa ferde sum samaritanisc man ƿið hine: þa he hine ȝeseah þa ƿearð he mid mildheortnesse of er hine astyred\n34 þa ȝenealæhte he and ƿrað his ƿunda and on aȝet ele and ƿin. and hine on hys nyten sette and ȝelædde on his læcehus: and hine lacnude\n35 and brohte oðrum dæȝe tƿeȝen peneȝas and sealde þam læce: and þus cƿæð; Beȝym hys. and sƿa hƿæt sƿa þu mare to ȝedest: þonne ic cume ic hit forȝylde þe;\n36 Hƿylc þara þreora þincð þe þæt sy þæs mæȝ. þe on ða sceaðan befeoll;\n37 þa cƿæð he. Se þe him mildheortnesse on dyde; þa cƿæþ se hælend ȝa. and do eallsƿa;\n38 Soðlice hit ƿæs ȝeƿorden þa hiȝ ferdon. se hælend eode on sum castel and sum ƿif on naman marþa onfenȝ hyne on hyre hus.\n39 and þære sƿustur ƿæs maria seo eac sæt ƿið þæs hælendes fet and his ƿord ȝehyrde;\n40 Soþlice marþa ȝeornlice him þenode; þa stod heo and cƿæþ: drihten. nis þe nan caru þæt min sƿustur let me ænlipie þenian seȝe hyre þæt heo fylste me;\n41 þa cƿæþ se hælend: marþa marþa: ȝeornfull þu eart and embe fela þinȝa ȝedrefed;\n42 Ȝeƿislice an þinȝ is niedbehefe: maria ȝeces þæne selestan dæl se hyre ne byð afyrred;\n1 Soðlice ƿæs ȝeƿorden þa he ƿæs on sumere stoƿe hine ȝebiddende: þa þa he ȝesƿac. him to cƿæð an his leorninȝcnihta; Drihten. lær us. us ȝebiddan. sƿa iohannes his leominȝcnihtas lærde;\n2 þa cƿæþ he to him: cƿeðað þus. þonne ȝe eoƿ ȝebiddað; Ure fæder þu ðe on heofone eart: si þin nama ȝehalȝod tocume þin rice. ȝeƿurðe ðin ƿilla on heofone and on eorþan.\n3 syle us todæȝ urne dæȝhƿamlican hlaf:\n4 and forȝyf us ure ȝyltas. sƿa ƿe forȝyfað ælcum þara þe ƿið us aȝyltað: and ne læd þu us on costunȝe: ac alys us fram yfele;\n5 þa cƿæþ he to him; Hƿylc eoƿer hæfð sumne freond. and ȝæþ to midre nihte to him. and cƿyð to him; La freond læn me þry hlafas.\n6 forþam min freond com of ƿeȝe to me: and ic næbbe hƿæt ic him toforan lecȝe;\n7 And he þonne him þus andsƿariȝe: ne beo þu me ȝram nu min duru is belocen: and mine cnihtas synt on reste mid me. ne mæȝ ic arisan nu and syllan þe;\n8 Ȝyf he þonne þurhƿunað cnuciȝiende: ic eoƿ secȝe ȝyf he arist and him sylð þonne forþam þe he his freond ys. þeah hƿæþere for hys onhrope he arist and sylð him his neode;\n9 And ic eoƿ secȝe. biddað. and eoƿ byð seald. secað. and ȝe findað. cnuciað and eoƿ byð untyned.\n10 ælc þara þe bitt onfehð. and se ðe secð he fint. and cnuciendum byð untyned;\n11 Hƿylc eoƿer bitt his fæder hlafes. seȝst þu sylð he him stan. oððe ȝif he byt fisces sylð he him næddran for fisce.\n12 oððe ȝyf he bit æȝ. seȝst þu ræcð he him scorpionem þæt is an ƿyrmcynn;\n13 Ƿitodlice ȝyf he þonne þe synt yfele cunnun syllan ȝode sylene eoƿrum bearnum: sƿa mycele ma eoƿer fæder of heofone sylð ȝodne ȝast þam þe hine biddað;\n14 þa ƿæs se hælend ut adrifende sume deofolseocnysse: and seo ƿæs dumb; And þa he ut drafþa deofolseocnesse þa spræc se dumba: and þa meneȝo ƿundredon;\n15 Sume cƿædon on belzebub deofla ealdre he ut adrifð þa deofolseocnessa;\n16 And sume his fandodon and ȝyrndon of heofone tacnys of him;\n17 þa he ȝeseah hyra ȝeðancas he cƿæð; Ælc rice on hyt sylf todæled byð. toƿorpen and þæt hus of er þæt hus fealð;\n18 Ȝyf satanas is todæled on hine sylfne. hu stent his rice. forþam þe ȝe secȝað þæt ic on belzebub deofolseocnessa ut adrife;\n19 Ȝif ic on belzebub deofla ut drife: on hƿam ut adrifað eoƿer bearn. forþam hiȝ beoð eoƿere deman;\n20 Ȝeƿislice ȝif ic on ȝodes finȝre deofla ut adrife: eallunȝa ȝodes rice on eoƿ becymð;\n21 þonne se stranȝa ȝeƿæpnud his cafertun ȝehealt. þonne beoð on sibbe þa ðinȝ þe he ah;\n22 Ȝyf þonne strenȝra ofer hine cymð: and hine ofer sƿið. ealle his ƿæpnu þe he on truƿude he him afyrð: and todælþ his herereaf;\n23 Se þe nis mid me se is onȝen me; And se þe ne ȝaderað mid me: se hit tostret;\n24 þonne se unclæna ȝast ȝæð of þam men. he ȝæð þurh unƿæterie stoƿa reste secende and nane ne ȝemet þonne cƿyð he; Ic ȝeƿende eft to minum huse þe ic of eode:\n25 and þænne he cymð. he hit ȝemet æmtiȝ mid besmum afeormod;\n26 þonne ȝæð he and nimð seofan oðre ȝastas ƿyrsan þonne he and inȝað. and þar eardiað. þonne synt þæs mannes endas ƿyrsan þam ærrum;\n27 Soðlice ƿæs ȝeƿorden þa he ðis sæde. sum ƿif him to cƿæþ; Eadiȝ is se innoð þe þe bær: and þa breost þe ðu suce;\n28 þa cƿæð he. eadiȝe synt þa ðe ȝodes ƿord ȝehyrað and þæt ȝehealdaþ;\n29 þa hyra maneȝa toȝædere comon he cƿæþ to him; þeos cneorys is manfull cneorys: heo secð tacen: and hyre ne bið nan ȝeseald buton Ionan tacen;\n30 Sƿa sƿa iona ƿæs tacen niniuetum. sƿa bið mannes sunu tacen þisse cneorisse;\n31 Suðdæles cƿen arist on dome mid þisse cneorysse mannum and ȝenyðerað hiȝ forþam þe heo com of eorðan endum to ȝehyranne salomones ƿisdom; And efne þes is mara þonne salomon;\n32 Niniuetisce men arisað on dome mid þisse cneorysse and ȝenyðeriað hiȝ: forþam þe hiȝ dædbote dydon. æt ionam bodunȝe. and þes is mara þonne iona;\n33 Ne onælþ nan man his leohtfæt and sett on diȝlum: ne under bydene ac of er candelstæf: þæt ða þe inȝað leoht ȝeseon;\n34 þin eaȝe is þines lichaman leohtfæt; Ȝif þin eaȝe bið hluttor þonne bið eall þin lichama beorht; Ȝif hit byð deorc: eall þin lichama byð þystre;\n35 Ƿarna þæt þæt leoht þe ðe on is: ne syn þystru;\n36 Ȝyf þin lichama eall bið beorht: and næfþ nanne dæl þystra þonne byð he eall beorht: and þe onlyht sƿa þæt leohtfæt þæs liȝræsces;\n37 þa bæd hine sum fariseisc man þæt he æte mid him and he ineode and sæt;\n38 þa onȝan se fariseisca on him smeaȝan and cƿeðan; Hƿi he ȝeþƿoȝen nære ær his ȝereorde;\n39 þa cƿæð drihten to him nu ȝe farisei þæt ute is calices and disces ȝeclænsiað þæt eoƿ innan is. þæt is full reaflace and unrihtƿisnesse;\n40 La dyseȝan hu ne ƿorhte þæt þæt inne is: se ðe ƿorhte þæt ute is:\n41 þeah hƿæþere þæt to lafe is syllað ælmessan þonne beoð eoƿ ealle þinȝ clæne;\n42 Ac ƿa eoƿ fariseum ȝe þe teoþiað mintan and rudan. and ælce ƿyrte and ȝe forbuȝað dom and ȝodes lufe; þas þinȝ eoƿ ȝebyrede to donne. and þa þinȝ ne forlætan;\n43 Ƿa eoƿ fariseum ȝe þe lufiað þa forman heahsetl on ȝesamnunȝum and ȝretinȝa on stræte;\n44 Ƿa eoƿ forþam þe ȝe synt sƿylce þa byrȝena þe man innan ne sceaƿað; And þa men nyton þe him onufan ȝað;\n45 þa andsƿarude him sum æȝleaƿ. lareoƿ teonan þu ƿyrhcst mid þisse saȝe;\n46 þa cƿæþ he; Ƿa eoƿ æȝleaƿum forþam þe ȝe symað men mid þam byrþenum þe hiȝ aberan ne maȝon: and ȝe ne ahrinað þa seamas mid eoƿrum anum finȝre;\n47 Ƿa eoƿ ȝe þe timbriað ƿiteȝena byrȝena: eoƿer fæderas hiȝ ofsloȝon\n48 eallunȝa ȝe cyðað: and ȝeþafiað eoƿer fædera ƿeorcum. forþam hiȝ ofsloȝon hiȝ. and ȝe timbriað hira byrȝena;\n49 Forþam cƿæð ȝodes ƿisdom: ic sende to him ƿiteȝan and apostolas: and hiȝ ofsleað hiȝ. and ehtað\n50 þæt ealra ƿiteȝena blod sy ȝesoht: þe ƿæs aȝoten of middanȝeardes fruman. fram þisse cneorysse\n51 fram abeles blode oð zachariam blod. se forƿearð betux þam altare and þam temple. ic eoƿ secȝe: sƿa bið ȝesoht fram þisse cneorysse;\n52 Ƿa eoƿ æȝleaƿum forþam þe ȝe ætbrudun þæs inȝehydes cæȝe: ȝe in ne eodun and ȝe forbudon þa þe ineodun;\n53 þa he him þis to cƿæð: þa onȝunnun ða farisei and þa æȝleaƿan hefilice him aȝen standan and his muð dyttan\n54 and embe hine syrƿan. secende sum þinȝ of his muðe þæt hiȝ hine ƿreȝdun.\n1 mycelum ƿeredum him embe standendum þæt hiȝ hine trædun; þa cƿæð he to his leorninȝcnihtum ƿarniað ƿið farisea lare þæt is licetunȝ;\n2 Soðlice nis nan þinȝ oferheled: þe ne beo unheled. ne behydd þæt ne sy ƿiten:\n3 forþam þe þæt ȝe secȝað on þystrum beoð on leohte sæde and þæt ȝe on earum spræcun on beddcofum bið on hrofum bodud;\n4 Ic secȝe eoƿ minum freondum ne beo ȝe breȝyde fram þam þe þone lichaman of sleað. and nabbað syþþan hƿæt hiȝ ma don;\n5 Ic eoƿ ætyƿe hƿæne ȝe onldredon: adrædað þone þe anƿeald hæfð seððan he of slyhð on helle asendan:\n6 þus ic eoƿ secȝe adrædað þone. ne becypað hiȝ fif spearƿan to helflinȝe. and an nis of þam of erȝyten beforan ȝode.\n7 ac ealle eoƿres heafdes loccas synt ȝetealde; Ne adræde ȝe eoƿ ȝe synt beteran maneȝum spearƿum;\n8 Soðlice ic eoƿ secȝe sƿa hƿylc sƿa me andet beforan mannum. þone mannes sunu andet beforan ȝodes enȝlum;\n9 Se þe me ƿiðsæcð beforan mannum: se byð ƿiðsacen beforan ȝodes enȝlum:\n10 and ælc þe seȝð æniȝ ƿord aȝen mannes sunu þam bið forȝyfen; þam þe ƿiðersacað onȝen haliȝne ȝast. ne bið þam forȝyfen;\n11 þonne hiȝ lædað eoƿ on ȝesamnunȝa and to duȝeðe ealdrum: and to anƿealdum: ne beo ȝe embeþencynde: hu oððe hƿæt ȝe specon. oððe andsƿarian.\n12 haliȝ ȝast eoƿ lærð on þære tide þa þinȝ þe eoƿ specan ȝebyrað;\n13 þa cƿæð sum ofþam meneȝum; Lareoƿ. seȝe minum breþer þæt he dæle uncer æhta ƿið me;\n14 þa cƿæð he. la man. hƿa sette me deman: oððe dælend ofer inc;\n15 þa cƿæð he: ȝymað and ƿarniað. ƿið ælce ȝytsunȝe. forþam þe nis nanes mannes lif on ȝytsunȝe of þam þe he ah;\n16 þa sæde he him sum biȝspel; Sumes ƿeliȝes mannes æcer brohte forð ȝode ƿæstmas:\n17 þa ðohte he on him sylfum: and cƿæð; Hƿæt do ic forþam ic næbbe hƿyder ic mine ƿa stmas ȝadriȝe;\n18 þa cƿæþ he þus ic do: ic toƿurpe mine bernu and ic ƿyrce maran: and ic ȝaderiȝe þyder eall þæt me ȝeƿexen ys: and mine ȝod\n19 and ic secȝe minre saƿle eala saƿel þu hæfst mycele ȝod: asette to maneȝum ȝearum. ȝerest þe: et. and drinc and ȝeƿista;\n20 þa cƿæð ȝod to him; La dyseȝa on þisse nihte hiȝ feccað þine saƿle fram þe: hƿæs beoð þa ðinȝ þe ðu ȝeȝearƿudest;\n21 Sƿa is se ðe him sylfum strynð: and nis ƿeliȝ mid ȝode;\n22 þa cƿæð he to his leorninȝcnihtum. Forþam ic eoƿ secȝe ne beo ȝe ymbehydiȝe eoƿre saƿle hƿæt ȝe etan. ne eoƿrum lichaman hƿæt ȝe scrydun;\n23 Seo saƿul ys ma þonne se lichama: and se lichama ma þonne þæt reaf;\n24 Besceaƿiað þa hrefnas þæt hiȝ ne saƿað ne ne ripað: nabbað hiȝ heddern ne bern: ac ȝod hiȝ fett. þæs þe ma ȝe synt hyra selran;\n25 Hƿylc eoƿer mæȝ þencende ican ane elne: to his anlicnesse.\n26 ȝyf ȝe þæt læsse ne maȝon. hƿy synt ȝe be oðrum þinȝum ymbehydiȝe;\n27 Sceaƿiað þa lilian hu hi ƿexað. hi ne sƿincað ne ne spinnað; Soðlice ic eoƿ secȝe þæt salomon on eallum hys ƿuldre næs ȝescrydd. sƿa þissa an;\n28 Ȝyf ȝod scrytt þæt hiȝ. þe ys todæȝ on æcere: and tomorȝen forscrincð; Sƿa mycele ma ȝod scryt eoƿ ȝehƿædes ȝeleafan;\n29 And nelle ȝe secean hƿæt ȝe eton oððe drincon: and ne beo ȝe up ahafene\n30 ealle þas þinȝ þeoda seceað; Eoƿer fæder ƿat þæt ȝe þises beþurfon;\n31 þeah hƿæþere seceað ȝodes rice and ealle þas þinȝ eoƿ beop ȝeihte;\n32 Ne ondræd þu þe la lytle heord. forþam eoƿrum fæder ȝelicode eoƿ rice syllan;\n33 Syllaþ pæt ȝe aȝon and syllað ælmessan: ƿyrcað seodas þa ðe ne forealdiȝeað. Unȝeteorudne ȝoldhord on heofenum. þyder ðeof ne ȝenealæcð. ne moððe ne ȝeƿemð;\n34 þar eoƿer ȝoldhord is. þar byð eoƿer heorte:\n35 Sin eoƿer lendenu beȝyrde and leohtfatu byrnende:\n36 and beo ȝelice þam mannum þe hyra hlafordes abidað hƿænne he sy fram ȝyftum ȝecyrred. þæt hiȝ him sona ontynon þonne he cymð and cnucað;\n37 Eadiȝe synt þa þeoƿas þe se hlaford ƿæccende ȝemet þonne he cymð; Soðlice ic eoƿ secȝe þæt he beȝyrt hine and deð þæt hiȝ sittað. and ȝanȝende him þenað;\n38 And ȝif he cymð on þære æfteran ƿæccan. oððe on þære þriddan and þus ȝemet. eadiȝe synt þa þeoƿas;\n39 Ƿitað þæt ȝif se hiredes ealdor ƿiste hƿænne se þeof cuman ƿolde. ƿitodlice he ƿacude and ne ȝeþafude þæt man his hus underdulfe;\n40 And beo ȝe ƿære forþam þe mannes sunu cymð þære tide þe ȝe ne ƿenað;\n41 þa cƿæþ petrus drihten. seȝst þu þis biȝspell to us hƿæþer þe to eallum;\n42 þa cƿæþ drihten. hƿa ƿenst þu þæt sy ȝetryƿe and ȝleaƿ dihtnere: þæne se hlaford ȝeset of er hys hired þæt he him hƿætes ȝemet on timan sylle;\n43 Eadiȝ is se þeoƿ þe his hlaford ȝemet þus donde þonne he cymð;\n44 Soðlice ic secȝe eoƿ þæt he ȝesett hine of er eall þæt he ah;\n45 Ȝyf þonne se þeoƿ cƿyð on hys heortan min hlaford uferaþ hys cyme. and aȝynð beatan þa cnihtas and þa þinena. and etan and drincan and beon of erdruncen.\n46 þonne cymþ þæs þeoƿan hlaford on þam dæȝe þe he ne ƿenð. and þære tide þe he nat. and todælþ hine. and sett his dæl mid þam unȝetreoƿum;\n47 Soþlice þæne þeoƿ þe his hlafordes ƿillan ƿiste and ne dyde æfter his hlafordes ƿillan: he bið ƿitnad maneȝum ƿitum;\n48 þone þeoƿ þe his ƿillan nyste and þeah dyde he bit ƿitnad feaƿum ƿitum; Elcum þe mycel ȝeseald is. him man mycel to secð: and æt þam þe hiȝ micel befæstun hiȝ mycel biddað;\n49 Fyr ic sende on eorþan and hƿæt ƿylle ic buton þæt hit bærne;\n50 Ic hæbbe on fulluhte beon ȝefullod: and ƿene ȝe. hu beo ic ȝeþread. oð hyt sy ȝefyllyd.\n51 forþam þe ic com sybbe on eorþan sendan: ne secȝe ic eoƿ ac todal;\n52 Heonon forð beoð fife on anum huse todælede. þry on tƿeȝen. and tƿeȝen on þry.\n53 beoð todælede; Fæder on sunu and sunu on his fæder. modor on dohtor and dohtor on hyre modor; Sƿeȝr on hyre snore: and snoru on hyre sƿeȝere;\n54 and he cƿæþ to þam folce. þonne ȝe ȝeseoð þa lyfte cumende on ƿestdæle. sona ȝe cƿeðað storm cymð and hit sƿa byð;\n55 And þonne ȝe ȝeseoð suðan blaƿan ȝe secȝað þæt is toƿerd and hit byð;\n56 La liceteras cunne ȝe afandian heofones ansyne and eorþan. humeta na afandiȝe ȝe þas tide;\n57 Hƿi ne deme ȝe of eoƿ sylfum þæt riht is;\n58 þonne þu ȝæst on ƿeȝe mid þinum ƿiðerƿinnan to hƿylcum ealdre. do þæt ðu beo fram him alysed: þe læs he þe sylle þam deman. and se dema þam bydele: and se bydel þe sende on\n59 Ic secȝe þe ne ȝæst þu þanone ær þu aȝylde þone ytemystan feorðlinȝ;\n1 þar ƿæron sume on þære tide of ȝalileum him cyþende. þara blod pilatus menȝde mid hyra offrunȝum;\n2 þa cƿæð he him andsƿariȝende. ƿene ȝe ƿæron þa ȝalileiscan synfulle toforan eallum ȝalileiscum: forþam þe hiȝ sƿylc þoledon;\n3 Ne secȝe ic na. ac ealle ȝe ȝelice forƿurðaþ: buton ȝe dædbote don:\n4 sƿa þa ehtatyne. ofer þa feoll se stypel on siloa and hiȝ of sloh; Ƿene ȝe þæt hiȝ ƿæron scyldiȝe ofer ealle menn þe on hierusalem ƿunedon;\n5 Ne secȝe ic. ac sƿa ȝe forƿurðaþ: buton ȝe dædbote don;\n6 þa sæde hi him þis biȝspel: sum man hæfde an fictreoƿ ȝeplantod on his ƿinȝearde: þa com he and sohte his ƿæstmas on him þa ne funde he nanne;\n7 þa cƿæþ he to þam hyrde nu synt þreo ȝer syðþan ic com ƿæstm secende on þissum fictreoƿe. and ic ne funde; Forceorf hine hƿi ofþricð he þæt land;\n8 þa cƿæþ he. hlaford. læt hine ȝyt þis ȝear. oð ic hine bedelfe and ic hine beƿurpe mid meoxe:\n9 and ƿitodlice he ƿæstmas brinȝð; Ȝif hit elles hƿæt byð ceorf hine syððan;\n10 þa ƿæs he restedaȝum on hyra ȝesamnunȝe lærende:\n11 þa ƿæs þar sum ƿif seo hæfde untrumnesse ȝast ehtatyne ȝear: and heo ƿæs aboȝen. ne heo eallunȝa ne mihte up beseon;\n12 þa se hælend hiȝ ȝeseah he clypode hiȝ to him. and sæde hyre; Ƿif. þu eart forlæten ofþinre untrumnesse.\n13 and his hand hyre on sette: þa ƿæs heo sona up aræred. and heo ȝod ƿuldrode;\n14 þa ȝebealh se duȝuðe ealdor hine forþam þe se hælend on restedæȝe hælde and sæde þam meneȝum; Syx daȝas synt on þam ȝebyrað þæt man ƿyrce. cumað on þam and beoð ȝehælede. and na on restedæȝe;\n15 þa andsƿarude se hælend and cƿæð; La licteras. ne untiȝð eoƿer ælc on restedæȝe his oxan oððe assan. fram þære binne and læt to ƿætere;\n16 þas abrahames dohtor þe satanas ȝeband nu eahtatyne ȝear. ne ȝebyrede hyre beon unbunden ofþissum bende on restedæȝe;\n17 þa he þis sæde. þa sceamode ealle his ƿiðerƿinnan. and eall folc ȝeblissode on eallum þam ðe ƿuldorfullice fram him ȝeƿurdon;\n18 Soðlice he cƿæþ. hƿam is ȝodes rice ȝelic: and hƿam ƿene ic þæt hit beo ȝelic:\n19 hit ys ȝelic senepes corne þæt se man onfenc and seoƿ on his ƿyrtun and hit ƿeox and ƿearð mycel treoƿ. and heofenes fuhlas restun on hys boȝum;\n20 And eft he cƿæð. hƿam ƿene ic þæt ȝodes rice si ȝelic:\n21 hit is ȝelic þam beorman þe þæt ƿif onfenȝc. and behydde on þam meleƿe þreo ȝemetu. oð hit ƿearð eall ahafen;\n22 þa ferde he þurh ceastra and castelu to hierusalem and þar lærde\n23 þa cƿæð sum man to him drihten. feaƿa synt þe synt ȝehælede; þa cƿæþ he to him.\n24 efstað þæt ȝe ȝanȝen þurh þæt nearƿe ȝet forþam ic secȝe eoƿ maneȝa secað þæt hiȝ inȝan and hi ne maȝon;\n25 þonne se hiredes ealdor inȝæð and his duru beclyst ȝe standað þærlute and þa duru cnuciað and cƿeðaþ. drihten atyn us; þonne cƿyð he to eoƿ; Ne can ic eoƿ. nat ic hƿanon ȝe synt;\n26 þonne onȝynne ȝe cƿeþan ƿe æton and druncon beforan þe. and on urum strætum þu lærdest.\n27 þonne seȝð he eoƿ. ne cann ic hƿanon ȝe synt ȝeƿitað fram me ealle unrihtƿyrhtan.\n28 þar bið ƿop and toþa ȝrystlunȝ; þænne ȝe ȝeseoþ abraham. and isaac. and iacob. and ealle ƿiteȝan on ȝodes rice: and ȝe beoð ut adrifene\n29 and hiȝ cumað fram eastdæle and ƿestdæle and norðdæle. and sittað on ȝodes rice.\n30 and efne synt ytemeste þa ðe beoð fyrmyste: and synt fyrmyste þa ðe beoð ytemeste;\n31 On þam dæȝe him ȝenealæhton sume farisei and him sædon; Far and ȝa heonon forþam þe herodes þe ƿyle of slean;\n32 And þa cƿæð he to him: ȝað and secȝað þam foxe: deofolseocnessa ic ut adrife. and ic hæla ȝefremme todæȝ. and tomorhȝen and þriddan dæȝe ic beo fornumen;\n33 þeah hƿæþere me ȝebyreþ todæȝ and tomorhȝen. and þy æfteran dæȝe ȝan: forþam þe ne ȝebyreð þæt se ƿiteȝa forƿurðe butan hierusalem;\n34 Eala hierusalem hierusalem: þu ðe þa ƿiteȝan of slyhst: and hænst: þa ðe to þe asende synt. hu oft ic ƿolde þine bearn ȝeȝaderian sƿa se fuȝel deð his nest under his fiðerum and þu noldest;\n35 Nu bið eoƿer hus eoƿ forlæten; Soðlice ic eoƿ secȝe þæt ȝe me ne ȝeseoð ærþam þe cume se þonne ȝe cƿeðað. ȝebletsod sy se ðe com on drihtnes naman;\n1 þa ƿæs ȝeƿorden þa he eode on sumes farisea ealdres hus on restedæȝe þæt he hlaf æte. and hiȝ beȝymdon hine\n2 ða ƿæs þar sum ƿæterseoc man beforan him;\n3 þa cƿæþ se hælend to þam æ.ȝleaƿum and fariseum; Ys hit alyfed þæt man on restedaȝum hæle;\n4 þa suƿudon hiȝ. þa nam he hine and ȝehælde and forlet hyne;\n5 þa cƿæð he to him andsƿariende: hƿylces eoƿres assa oððe oxa befealþ on anne pytt and ne tihþ he hyne hrædlice up on restedæȝe;\n6 þa ne mihton hiȝ aȝen þis him ȝeandƿyrdan;\n7 þa sæde he sum biȝspel be þam in ȝelaðudan. ȝymende hu hiȝ þa fyrmestan setl ȝecuron and þus cƿæð;\n8 þonne þu byst to ȝyftum ȝelaþod ne site þu on þam fyrmestan setle. þe læs ƿenunȝa sum ƿurðfulra cume\n9 se þe ðe in ȝelaþode and secȝe ðe rym þysum men setl: and þu ðænne mid sceame nyme þæt ytemyste setl;\n10 Ac þonne þu ȝeclypod byst. ȝa and site on þam ytemestan setle. þæt se ðe þe in ȝelaðude þænne he cymð cƿeþe to þe: la freond. site ufur: þonne byð þe ƿurðmynt beforan midsittendum;\n11 Forþam ælc þe hine up ahefð. bið ȝenyðerud. and se ðe hine nyðerað se bið up ahafen;\n12 þa cƿæð he to þam þe hine inlaðode. þonne þu dest ƿiste oððe feorme ne clypa þu þine frynd ne þine ȝebroðru. ne ðine cuðan ne þine ƿeleȝan nehheburas. þe læs hi ðe aȝen laðiun. and þu hæbbe edlean;\n13 Ac þænne þu ȝebeorscype do. clypa þearfan and ƿanhale. and healte. and blinde:\n14 þonne bist þu eadiȝ: forþam ðe hi nabbað hƿanun hiȝ hit þe forȝyldon; Soðlice hit byð þe forȝolden on rihtƿisra æriste;\n15 þa þis ȝehyrde sum of þam sittendum þa cƿæð he. eadiȝ is se ðe hlafytt on ȝodes rice;\n16 þa sæde he him. sum man ƿorhte mycele feorme and maneȝa ȝelaðode:\n17 þa sende he his þeoƿan to þære feorme timan þæt he sæde þam ȝelaðedum þæt hiȝ comun forþam þe ealle þinȝ ȝearƿe ƿæron;\n18 þa onȝunnon hiȝ ealle hiȝ beladian; Se forma him sæde. ic bohte anne tun. ic hæbbe neode þæt ic fare and hine ȝeseo: ic bidde þe þæt ðu me beladiȝe;\n19 þa cƿæþ se oðer. ic bohte an ȝetyme oxena. nu ƿille ic faran and fandian hyra nu bidde ic þe belada me;\n20 þa cƿæð sum ic lædde ƿif ham. forþam ic ne mæȝ cuman;\n21 þa cyrde se þeoƿa and cydde his hlaforde þæt; þa cƿæð se hlaford mid yrre to þam þeoƿan; Ȝa hraþe on þa stræta and on ƿic þisse ceastre and þearfan and ƿanhale: and blinde and healte læd hider in;\n22 þa cƿæð se þeoƿa. hlaford. hit ys ȝedon sƿa þu bude. and nu ȝyt her is æmtiȝ stoƿ;\n23 þa cƿæð se hlaford þa ȝyt to þam þeoƿan; Ȝa ȝeond þas ƿeȝas and heȝas: and nyd hiȝ þæt hiȝ ȝan in: þæt min hus si ȝefylled;\n24 Soðlice ic eoƿ secȝe þæt nan þara manna þe ȝeclypode synt ne onbyriȝeað minre feorme:--\n25 Soðlice mid him ferde mycel meneȝo. þa cǷæa he to him beƿend;\n26 Ȝyf hƿa to me cymð and ne hatað his fæder and moder and ƿif and bearn and broþru and sƿustra. and þænne ȝyt his saƿle ne mæȝ he beon min leorninȝcniht;\n27 and se þe ne byrð hys cƿylminȝe and cymð æfter me: ne mæȝ he beon min leorninȝcniht;\n28 Hƿylc eoƿer ƿyle timbrian anne stypel. hu ne sytt he æryst and teleð þa andfenȝas þe him behefe synt: hƿæðer he hæbbe hine to fullfremmenne\n29 þe læs syððan he þæne ȝrundƿeall leȝð: and ne mæȝ hine fullfremman. ealle þe hit ȝeseoð aȝynnan hine tælan\n30 and cƿeðan; Hƿæt þes man aȝan timbrian and ne mihte hit ȝeendian;\n31 Oððe ȝyf hƿylc cynincȝ ƿyle faran and feohtan aȝen oðerne cyninȝ hu ne sit he ær and þencð hƿæðer he mæȝe mid tyn þusendum cuman aȝen þone þe him aȝen cymð mid tƿentiȝum þusendum.\n32 and ȝif he þonne ƿið hine ȝefeohtan ne mæȝ. he sent æryndracan and bitt sibbe;\n33 Ƿitodlice sƿa is ælc of eoƿ þe ne ƿiðsæcð eallum þinȝum þe he ah: ne mæȝ he beon min leorninȝcniht;\n34 Ȝod ys sealt ȝif hit aƿyrð on þam þe hit ȝesylt bið.\n35 nis hyt nyt ne on eorþan ne on myxene: ac hyt bið ut aƿorpen; Ȝehyre se þe earan hæbbe to ȝehyrenne;\n1 Soðlice him ȝenealæhtun manfulle and synfulle þæt hiȝ his ƿord ȝehyrdon;\n2 þa murcnedon þa farisei and þa boceras and cƿædon; þes onfehð synfulle and mid him ytt;\n3 þa cƿæð he þis biȝspel to þam;\n4 Hƿylc man is of eoƿ þe hæfð hund sceapa. and ȝif he forlyst an ofþam. hu ne forlæt he þonne niȝon and hundniȝontiȝ on þam ƿestene: and ȝæð to þam þe forƿearð oþ he hit fint.\n5 and þonne he hit fint he hitt set on his exla ȝeblissiende.\n6 and þonne he ham cymð he tosomne clypað hys frynd and his nehheburas. and cƿyð; Blislsiað mid me forþam ic funde min scep þe forƿearð;\n7 Ic secȝe eoƿ þæt sƿa byð on heofone blis be anum synfullum þe dædbote deð. ma þonne ofer niȝon and niȝontiȝum rihtƿisra þe dædbote ne beðurfon;\n8 Oððe hƿilc ƿif hæfð tyn scyllinȝas: ȝif heo forlyst anne scyllinȝ. hu ne onælþ heo hyre leohtfæt. and aƿent hyre hus and secð ȝeornlice oð heo hine fint;\n9 and þonne heo hine fint heo clypað hyre frynd and nehhebyryna and cƿyð. blyssiað mid me forþam ic funde minne scyllinȝ þe ic forleas;\n10 Ic secȝe eoƿ sƿa bið blis beforan ȝodes enȝlum be anum synfullum þe dædbote deð;\n11 He cƿæð: soðlice sum man hæfde tƿeȝen suna.\n12 þa cƿæð se yldra to his fæder; Fæder. syle me minne dæl minre æhte þe me to ȝebyreð: þa dælde he him his æhte;\n13 þa æfter feaƿa daȝum ealle his þinȝ ȝeȝaderude se ȝinȝra sunu: and ferde ƿræclice on feorlen rice. and forspilde þar his æhta lybbende on his ȝælsan;\n14 þa he hiȝ hæfde ealle amyrrede þa ƿearð mycel hunȝer on þam rice and he ƿearð ƿædla;\n15 þa ferde he and folȝude anum burhsittendan men þæs rices ða sende he hine to his tune þæt he heolde his sƿyn;\n16 þa ȝeƿilnode he his ƿambe ȝefyllan of þam biencoddun þe ða sƿyn æton. and him man ne sealde;\n17 þa beþohte he hine and cƿæð; Eala hu fela yrðlinȝa on mines fæder huse hlaf ȝenohne habbað and ic her on hunȝre forƿurðe;\n18 Ic arise and ic fare to minum fæder. and ic secȝe him; Eala fæder ic synȝode on heofenas. and beforan þe:\n19 nu ic neom ƿyrðe þæt ic beo þin sunu nemned. do me sƿa anne of þinum yrðlinȝum;\n20 And he aras þa 'and' com to his fæder. and þa ȝyt þa he ƿæs feorr his fæder he hyne ȝeseah and ƿearð mid mildheortnesse astyrod and aȝen hine arn and hine beclypte and cyste hine;\n21 þa cƿæð his sunu; Fæder. ic synȝude on heofon: and beforan ðe. nu ic ne eom ƿyrþe þæt ic þin sunu beo ȝenemned;\n22 þa cƿæð se fæder to his þeoƿum; Brinȝað raðe þæne selestan ȝeȝyrelan and scrydað hyne and syllað him hrinȝ on his hand: and ȝescy to his fotum.\n23 and brinȝað an fætt styric and ofsleað and utun etan and ȝeƿistfullian:\n24 forþam þes min sunu ƿæs dead and he ȝeedcucude: he forƿearð and he is ȝemet; þa onȝunnon hiȝ ȝeƿistlæcan\n25 Soðlice hys yldra sunu ƿæs on æcere and he com. and þa he þam huse ȝenealæhte he ȝehyrde þæne sƿeȝ and þæt ƿeryd.\n26 þa clypode he anne þeoƿ and axode hine hƿæt þæt ƿære;\n27 þa cƿæð he þin broðor com. and þin fæder of sloh an fæt celf forþam þe he hyne halne onfenȝ;\n28 þa bealh he hine and nolde inȝan; þa eode his fæder ut and onȝan hine biddan;\n29 þa cƿæþ he his fæder andsƿariȝende; Efne sƿa fela ȝeara ic þe þeoƿude and ic næfre þin bebod ne forȝymde. and ne sealdest þu me næfre an ticcen þæt ic mid minum freondum ȝeƿistfullude;\n30 Ac syððan þes þin sunu com. þe hys spede mid myltystrum amyrde: þu ofsloȝe him fætt celf;\n31 þa cƿæþ he sunu: þu eart symle mid me: and ealle mine þinȝ synt þine\n32 þe ȝebyrede ȝeƿistfullian and ȝeblissian forþam þes þin broðor ƿæs dead and he ȝeedcucede he forƿearð and he is ȝemet:--\n1 þa cƿæð he to his leorninȝcnihtum Sum ƿeliȝ man ƿæs hæfde sumne ȝerefan se ƿearð ƿið hine forƿreȝed sƿylce he his ȝod forspilde.\n2 þa clypode he hine and sæde him; Hƿi ȝehyre ic þis be þe: aȝyfþine scire ne miht þu lencȝ tunscire beƿitan;\n3 þa cƿæð se ȝerefa on his ȝeþance; Hƿæt do ic forþam þe min hlaford mine ȝerefscire fram me nymð; Ne mæȝ ic delfan: me sceamað þæt ic ƿædliȝe:\n4 ic ƿat hƿæt ic do þæt hiȝ me on hyra hus onfon þonne ic bescired beo fram tunscire;\n5 þa þa ȝafolȝyldan ȝeȝaderude ƿæron þa sæde he þam forman. hu mycel scealt þu minum hlaforde; þa sæde he hund sestra eles.\n6 þa sæde he him. nim þine feðere and site hraðe and ƿrit fiftiȝ;\n7 þa sæde he oðrum hu mycel scealt þu: þa cƿæð he hund mittena hƿætes; þa cƿæð he. nim þine stafas and ƿrit hundeahtatiȝ;\n8 þa herede se hlaford þære unrihtƿisnesse tunȝerefan. forþam þe he ȝleaƿlice dyde. forþam þe ðisse ƿorulde bearn. synt ȝleaƿran þises leohtes bearnum on þisse cneoresse;\n9 and ic secȝe eoƿ. ƿyrcað eoƿ frynd of þisse ƿorulde ƿelan unrihtƿisnesse þæt hiȝ onfon eoƿ on ece eardunȝstoƿe þonne ȝe ȝeteoriað;\n10 Se þe ys on lytlum ȝetryƿe. se ys on maran ȝetryƿe and se þe ys on lytlum unrihtƿis se ys eac on maran unrihtƿis;\n11 Ȝif ȝe on unrihtƿisum ƿoruldƿelan næron ȝetryƿe hƿa betæhð eoƿ þæt eoƿer ys;\n12 And ȝyf ȝe on fremedum næron ȝetryƿe hƿa sylþ eoƿ þæt eoƿer ys;\n13 Ne mæȝ nan þeoƿ tƿam hlafordum þeoƿian. oððe he anne hatað and oðerne lufað. oððe he anum folȝað and oðerne forhoȝað; And ȝe ne maȝon ȝode þeoƿian and ƿoruldƿelan;\n14 þas ðinȝ ealle þa farisei ȝehyrdon þa ðe ȝifre ƿæron. and hiȝ hine tældon;\n15 þa cƿæð he to him. ȝe synt þe eoƿ sylfe beforan mannum ȝerihtƿisiaþ. soðlice ȝod can eoƿre heortan forþam þe beforan ȝode ys ascuniendlic þæt mannum heah ys;\n16 Seo æ. and ƿiteȝan oð iohannem. and of him is bodud ȝodes rice. and ealle on þæt stranȝnysse ƿyrcað;\n17 Eaðre is þæt heofen and eorðe ȝeƿiton þonne an stæf of þære æ. fealle;\n18 Ælcman þe his ƿif forlæt and oþer nimð se unrihþæmð; and se ðe þæt forlætene ƿif nimð se unrihþæmð:--\n19 Sum ƿeliȝ man ƿæs. and he ƿæs ȝescrydd mid purpuran and mid tƿine: and dæȝhƿamlice riclice ȝeƿistfullude;\n20 And sum ƿædla ƿæs on naman lazarus. se læȝ on his dura sƿyðe forƿundon.\n21 and ƿilnode þæt he hine of his crumum ȝefylde þe of his beode feollun. and him nan man ne sealde: ac hundas comon and his ƿunda liccodon;\n22 þa ƿæs ȝeƿorden þæt se ƿædla forðferde and hine enȝlas bæron on habrahames ȝreadan; þa ƿearð se ƿeleȝa dead and ƿæs on helle bebyrȝed;\n23 þa ahof he his eaȝan upp þa he on þam tintreȝum ƿæs. and ȝeseah feorran abraham and lazarum on his ȝreadan;\n24 þa hrymde he and cƿæð: eala fæder abraham ȝemilsa me: and send lazarum þæt he dyppe his finȝres lið on ƿætere. and mine tunȝan ȝehæle. forþam þe ic eom on þis liȝe cƿylmed;\n25 þa cƿæð abraham: eala sunu ȝeþenc þæt þu ȝod onfenȝe on þinum life. and ȝelice lazarus onfenȝ yfel: nu ys þes ȝefrefryd and þu eart cƿylmed;\n26 And on eallum þissum betƿux us and eoƿ is mycel dƿolma ȝetrymed. þa ðe ƿyllað heonon to eoƿ faran ne maȝon. ne þanun faran hidere;\n27 þa cƿæð he fæder. ic bidde þe þæt ðu sende hine to mines fæder huse.\n28 ic hæbbe fif ȝebroðru þæt he cyðe him þæt hiȝ ne cumon on þissa tintreȝa stoƿe;\n29 þa sæde abraham him. hiȝ habbað moysen and ƿiteȝan. hiȝ hlyston him;\n30 þa cƿæð he. nese fæder abraham: ac hiȝ doð dædbote ȝif hƿylc of deaðe to him færð;\n31 þa cƿæð he. ȝif hiȝ ne ȝehyrað moysen and þa ƿiteȝan. ne hiȝ ne ȝelyfað þeah hƿylc of deaðe arise;\n1 þa cƿæð he to his leorninȝcnihtum unmihtlic is þæt ȝedrefednyssa ne cuman: ƿa þam þe hiȝ þurh cumað.\n2 nyttre him ƿære þæt an cƿeornstan sy ȝecnytt abutan his sƿuran and si on sæ beƿorpen þonne he ȝedrefe anne of þissum lytlinȝum;\n3 Ƿarniað eoƿ: ȝyf þin broðor synȝað cid him;\n4 And ȝif he on dæȝ seofan siþun synȝað: and seofan siþun to þe on dæȝ ȝecyrred byð. and cƿyð; Hit me ofpincð: forȝyf hit him;\n5 þa cƿæðon his apostolas drihten: ȝeic urne ȝeleafan; : l02r\n6 þa cƿæþ drihten ȝif ȝe hæfdon ȝeleafan sƿa senepes corn: ȝe sædun þissun treoƿe sy ðu aƿyrtƿalud and aplantud on sæ. and hit hyrsumode eoƿ;\n7 Hƿylc eoƿer hæfþ ereȝendne þeoƿ; Oððe scep læsȝendne þam of þam æcere ȝehƿorfenum. he him sona seȝð ȝa and site.\n8 and ne seȝð him ȝearƿ þæt ic ete and ȝyrt þe and þena me þa hƿile. þe ic ete and drince and syððan þu ytst and drincst;\n9 Ƿenst þu hæfo se þeoƿa æniȝne þanc: forþam ðe he dyde þæt him beboden ƿæs. ne ƿene ic;\n10 Sƿa ys eoƿ onne ȝe doð eall þæt eoƿ beboden vs. cƿeþað unnytte þeoƿas ƿe synt ƿe dvdon þæt ƿe don sceolld on:--\n11 þa he ferde to hierusalem. he eode purh midde samarian and ȝalileam;\n12 and þa he eode on sum castel him aȝen urnon tyn hreofe ƿeras. þa stodon hiȝ feorran\n13 and hyra stefne up ahofon and cƿædon; Hælend. bebeodend ȝemiltsa us;\n14 þa he hiȝ ȝeseah þa cƿæþ he; Ȝað and ætyƿað eoƿ þam sacerdum; þa hiȝ ferdun hiȝ ƿurdon ȝeclænsude;\n15 þa hyra an ȝeseah þæt he ȝeclænsud ƿæs þa cyrde he mid mycelre stefne ȝod mærsiende:\n16 and feoll to hys fotum. and him þancode and þes ƿæs samaritanisc;\n17 þa cƿæþ se hælend him andsƿariende; Hu ne synt tyn ȝeclænsude hƿær synt þa niȝone:\n18 næs ȝemett se ðe aȝen hƿurfe: and ȝode ƿuldor sealde. buton þes ælfremeda;\n19 þa cƿæð he. aris and ȝa forþam þe ðin ȝeleafa þe halne ȝedyde;\n20 þa ahsodon hine þa farisei hƿænne ȝodes rice come; þa andsƿarude he and cƿæð. ne cymð ȝodes rice mid beȝymene\n21 ne hiȝ ne cƿeðaþ efne her hyt ys. oððe þar: ȝodes rice is betƿynan eoƿ;\n22 þa cƿæð he to his leorninȝcnihtum: þa daȝas cumað þonne ȝe ȝeƿilniað þæt ȝe ȝeseon anne dæȝ mannes sunu and ȝe ne ȝeseoð.\n23 and hiȝ secȝað eoƿ her he is. and þar he is. ne fare ȝe ne ne fyliað;\n24 Ƿitodlice sƿa se liȝræsc lyhtende scinð under heofone on þa ðinȝ þe under heofone synt: sƿa bið mannes sunu on his dæȝe;\n25 Eryst him ȝebyreð þæt he fela þinȝa boliȝe: and beon fram þisse cneorysse aƿorpen.\n26 and sƿa on noes daȝum ƿæs ȝeƿorden sƿa beoð mannes suna tocyme:\n27 hiȝ ætun. and druncon. and ƿifodon. and ƿæron to ȝyftum ȝesealde: oð þæne dæȝ þe noe on erke eode. and flod com and ealle forspilde;\n28 Eallsƿa ƿæs ȝeƿorden on loðes daȝum hiȝ ætun. and druncon. and bohton. and sealdon. and plantedon. and timbrudon;\n29 Soðlice on þam dæȝe þe loð eode of sodoma hyt rinde fyr and sƿefl of heofone: and ealle forspilde;\n30 Efter þysum þinȝum bið on þam dæȝe þe mannes sunu onƿriȝen bið\n31 on ðam dæȝe se ðe bið on þecene and his fatu on huse. ne stihð he nyðer þæt he hiȝ nime; And se ðe bið on æcere: ne ƿent he onbæc;\n32 Beoð ȝemyndiȝe loðes ƿifes.\n33 sƿa hƿylc sƿa secð his saƿle ȝedon hale se hiȝ forspilþ; and sƿa hƿylc sƿa hiȝ forspilþ se hiȝ ȝeliffæstað;\n34 Soðlice ic eoƿ secȝe on þære nihte beoð tƿeȝen on bedde an byð ȝenumen and oðer bið forlæten;\n35 Tƿa beoð ætȝædere ȝrindende. an bið ȝenumen and oðer læfed;\n36 Tƿeȝen beoð æt æcere. an bið ȝenumen and oðer bið læfed;\n37 þa cƿædon hiȝ to him. hƿar drihten; þa cƿæþ he. sƿa hƿar sƿa se lichama bið þyder beoð earnas ȝeȝaderud:--\n1 þa sæde he him sum biȝspel þæt hit ys riht þæt man symle ȝebidde and na ȝeteoriȝe\n2 and þus cƿæð; Sum dema ƿæs on sumere ceastre se ȝod ne ondred ne nanne man ne onþracude;\n3 þa ƿæs sum ƿudeƿe on þære ceastre: þa com heo to him and cƿæð; Ƿrec me ƿið minne ƿiðerƿinnan;\n4 þa nolde he lanȝre tide. æfter þam þa cƿæþ he: þeah ic ȝod ne ondræde: ne ic man ne onþraciȝe\n5 þeah forþam þe ðeos ƿuduƿe me is ȝram ic ƿrece hiȝ. þe læs heo æt neahstan cume me behropende;\n6 þa cƿæð drihten: ȝehyrað hƿæt se unrihtƿisa dema cƿyð;\n7 Soðlice ne deð ȝod his ȝecorenra ƿrace clypiendra to him dæȝes and nihtes: and he ȝeþyld on him hæfþ;\n8 Ic eoƿ secȝe þæt he raþe hyra ƿrace deð; þeah hƿæþere ƿenst þu ðænne mannes sunu cymð: ȝemet he ȝeleafan on eorðan;\n9 þa cƿæð he to sumum þis biȝspel þe on hiȝ sylfe truƿedon and oðre forhoȝodon;\n10 Tƿeȝen men ferdun to sumum temple þæt hiȝ hiȝ ȝebædun an sundorhalȝa and oðer manfull;\n11 þa stod se fariseus and hine þus ȝebæd: ȝod: þe ic þancas do: forþam þe ic neom sƿylce oðre men: reaferas unrihtƿise: unrihþæmeras. oððe eac sƿylce þes manfulla;\n12 Ic fæste tuƿa on ucan. ic sylle teoþunȝa ealles þæs þe ic hæbbe;\n13 þa stod se manfulla feorran and nolde furðun his eaȝan ahebban up. to þam heofone ac he beot his breost and cƿæþ; Ȝod beo þu milde me synfullum;\n14 Soðlice ic eoƿ secȝe þæt þes ferde ȝerihtƿisud to his huse. forþam þe ælc þe hine upp ahefð bið ȝenyðerud. and se þe hine nyðerað byð upp ahafen;\n15 þa brohton hiȝ cild to him þæt he hiȝ æþrine; þa his leorninȝcnihtas hiȝ ȝesaƿon hi ciddon him;\n16 þa clypode se hælend hiȝ to him. and cƿæð; Lætað þa lytlinȝas to me cuman and ne forbeode ȝe hiȝ sƿylcera ys ȝodes rice;\n17 Soðlice ic eoƿ secȝe sƿa hƿylc sƿa ne onfehð ȝodes rice sƿa sƿa cild. ne ȝæð he on ȝodes rice;\n18 þa ahsode hyne sum ealdor. lareoƿ. hƿæt do ic þæt ic ece lif hæbbe;\n19 þa cƿæð se hælend hƿi seȝst þu me ȝodne. nis nan man ȝod buton ȝod ana;\n20 Canst þu þa bebodu. ne of slyh ðu. ne fyrena þu: ne stel þu. ne leoh þu; Ƿurþa þinne fæder and þine modor;\n21 þa cƿæð he eall þis ic heold of minre ȝeoȝuþe;\n22 þa cƿæð se hælend an þinȝ þe is ƿana. syle eall þæt ðu hæfst. and syle eall þæt þearfum. þonne hæfst þu ȝoldhord on heofone: and cum and folȝa me;\n23 þa he þas ƿord ȝehyrde he ƿearð ȝeunret. forþam þe he ƿæs sƿiðe ƿeliȝ;\n24 þa se hælend hine unrotne ȝeseah he cƿæð; Eala hu earfoðlice on ȝodes rice ȝað þa ðe feoh habbað:\n25 eaðelicor mæȝ se olfend ȝan þurh are nædle eaȝe: þonne se ƿeleȝa on ȝodes rice;\n26 þa cƿædon þa ðe þis ȝehyrdon: and hƿa mæȝ hal beon;\n27 þa sæde he him. ȝode synt mihtelice þa ðinȝ þe mannum synt unmihtelice;\n28 þa cƿæð petrus. ealle þinȝ ƿe forleton and folȝodon þe;\n29 þa cƿæþ he: soþlice ic eoƿ secȝe: nis nan man þe his hus forlæt oððe maȝas. oððe broþru. oððe ƿif. oððe bearn. for ȝodes rice:\n30 þe ne onfo mycele mare on þysse tide: and ece lif on toƿerdre ƿorulde;\n31 þa nam se hælend his leorninȝcnihtas and cƿæð to him. faraþ to hierusalem. and ealle þinȝ beoð ȝefyllede þe be mannes suna þurh ƿiteȝan aƿritene synt;\n32 He byð þeodum ȝeseald and bið bysmrud and ȝesƿunȝen. and on spæt:\n33 and æfter þam þe hiȝ hine sƿinȝað hiȝ hine of sleað: and he þriddan dæȝe arist\n34 and hiȝ naht þæs onȝeton and him þis ƿord ƿæs behydd;\n35 þa he ȝenealæhte hiericho: sum blind man sæt ƿið þæne ƿeȝ ƿædliȝende:\n36 and þa he ȝehyrde þa meneȝo farende: he ahsude hƿæt þæt ƿære;\n37 þa sædon hiȝ þæt þær ferde se nazareniscea hælend;\n38 þa hrymde he and cƿæð; Eala hælend dauides sunu ȝemiltsa me;\n39 And þa ðe forestopun hine þreadon þæt he suƿude; þæs þe ma he clypode: dauides sunu ȝemiltsa me;\n40 þa stod se hælend and het hine lædan to him; þa he ȝenealæhte he ahsude hine\n41 hƿæt ƿylt ðu þæt ic ðe do; þa cƿæð he. drihten. þæt ic ȝeseo;\n42 þa cƿæþ se hælend beseoh þin ȝeleafa þe ȝehælde;\n43 And he sona ȝeseah. and him folȝode ȝod ƿuldriȝende and eall folc ȝode lof sealde þa hiȝ þæt ȝesaƿon;\n1 þa eode he ȝeond iericho:\n2 þa ƿæs þar sum man on naman Zacheus. se ƿæs ƿeliȝ\n3 and he ƿolde ȝeseon hƿylc se hælend ƿære: þa ne mihte he for ðære meneȝu. forþam þe he ƿæs lytel on ƿæstmum.\n4 þa arn he beforan and stah up on an treoƿ: sicomorum þæt he hine ȝesaƿe. forþam he ƿolde þanon faran;\n5 þa he com to þære stoƿe þa ȝeseah se hælend hine and cƿæð; Zacheus efst to þinum huse forþam þe ic ƿylle todæȝ on þinum huse ƿunian;\n6 þa efste he and hine bliþelice onfenȝc;\n7 þa hiȝ þæt ȝesaƿon þa murcnudun hiȝ ealle. and cƿædon þæt he to synfullum men ȝecyrde;\n8 þa stod zacheus and cƿæð to drihtne; Nu ic sylle ðearfum healfe mine æhta: and ȝif ic æniȝne bereafode ic hit be feoƿerfealdum aȝyfe;\n9 þa cƿæð se hælend to him todæȝ þisse hiƿræddenne ys hæl ȝeƿorden forþam he ƿæs habrahames bearn;\n10 Mannes sunu com secean and hal don bæt forƿearð;\n11 þa hiȝ bis ȝehyrdon þa ȝeichte ne sum biȝspell forþam pe he 'ƿæs' neh ierusalem: and forþam þe hiȝ ƿendon þæt hrædlice ȝodes rice ȝesƿutelud ƿære:--\n12 Ƿitodlice he cƿæð. sum æþelboren man ferde on fyrlen land þæt he him rice onfenȝe and eft aȝen come;\n13 þa clypode he his tyn þeoƿas and sealde tyn pund him: and cƿæð to him; Ceapiað oð þæt ic cume;\n14 þa hatedon hine his leode and sendon ærendracan æfter him and cƿædon; Ƿe nyllað þæt þes of er us rixie;\n15 þa he aȝen com and þæt rice onfenȝc. he het clypian his þeoƿas þe he þæt feoh selde. þæt he ƿiste hu mycel ȝehƿylc ȝema'n'ȝode;\n16 þa com se forma and cƿæð. hlaford. þis pund ȝestrynde tyn pund;\n17 þa cƿæð se hlaford ȝeblissa þu ȝoda þeoƿa. forþam þe ðu ƿære on lytlum ȝetryƿe. þu byst andƿeald hæbbende ofer tyn ceastra;\n18 þa com oðer and cƿæð. hlaford. þin pund ȝestrynde fif pund;\n19 þa cƿæþ he to þam. and beo lO5r þu ofer fif ceastra;\n20 þa com oþer and cƿæð. hlaford. her ys þin pund þe ic hæfde on sƿatlin aled.\n21 Ic ðe adred forþam þe ðu eart stið man. þu nimst þæt ðu ne settest. and þu ripst þæt ðu ne seoƿe;\n22 þa cƿæð he to him. of þinum muðe ic ðe deme. la lyðra þeoƿa; þu ƿistest þæt ic eom stið man: þæt ic nime þæt ic ne sette and ripe þæt ic ne seoƿ;\n23 And hƿi ne sealdest þu min feoh to hyre. and þonne ic come ic hit ƿitodlice mid ȝestreone onfenȝe;\n24 þa cƿæð he to þam þe him abutan stodon. nimað þæt pund fram him. and syllað þam þe hæfð an pund;\n25 (þa cƿædon hiȝ to him hlaford: he hæfð tyn pund;)\n26 Soðlice ic secȝe eoƿ þæt ælcum hæbbendum bið ȝeseald fram þam þe næfð. ȝe þæt þæt he hæfð him byð afyrred;\n27 þeah hƿæþere þa mine fynd þe noldon þæt ic of er hiȝ rixude. lædað hider and of sleað hiȝ beforan me:\n28 and þysum ȝecƿedenum he ferde to hierusalem:--\n29 þa he ȝenealæhte beþfaȝe and beþania to þam munte þe is ȝenemned oliueti. he sende his tƿeȝen cnihtas\n30 and cƿæð; Farað on þæt castel þe onȝen inc ys: on þam ȝyt ȝemetað assan folan ȝetiȝed: on þam nan man ȝyt ne sæt. untiȝað hyne. and lædað to me;\n31 and ȝifinc hƿa ahsað hƿi ȝyt hyne untiȝeað secȝað him drihten hæfð his neode;\n32 þa ferdon þa ðe asende ƿæron and fundon sƿa he him sæde þæne folan standan;\n33 þa hiȝ hine untiȝdon þa cƿædon þa hlafordas hƿi untiȝe ȝe þæne folan;\n34 þa cƿædon hiȝ forþam þe drihten hæfð his neode;\n35 þa lædldon hiȝ hine to þam hælende. and hyra reaf ƿurpon ofer þæne folan: and þæne hælend onufan setton.\n36 and þa he for. hi strehton under hine hyra reaf on þam ƿeȝe.\n37 and þa he ȝenealæhte to oliuetes muntes nyþerstiȝe: þa onȝunnon ealle þa meneȝo ȝeblissian. and mid mycelre stefne ȝod heredon be eallum þam mihtum þe hiȝ ȝesaƿun.\n38 and cƿædon; Ȝebletsud sy se cyninȝ þe com on drihtnes naman. syb sy on heofenum. and ƿuldor on heahnessum;\n39 þa cƿædon sume of þam fariseum to him; Lareoƿ. cid þinum leorninȝcnihtum;\n40 þa cƿæþ he to him. Ic eoƿ secȝe þeah þas suƿiȝen stanas clypiað;\n41 and þa he ȝenealæhte and ȝeseah þa ceastre: he ƿeop ofer hiȝ and cƿæð;\n42 Eala: ȝif þu ƿistest and ƿitodlice on þysum þinum dæȝe þe ðe to sybbe synt: nu hiȝ synt fram þinum eaȝum behydde:\n43 forþam ðe þa daȝas to ðe cumað: and þine fynd þe betrymiað. and behabbað þe: and ȝenyrƿað þe æȝhƿanun:\n44 and to eorþan afyllað þe and þine bearn þe on ðe synt. and hiȝ ne læfað on þe stan of er stane. forþam þe ðu ne oncneoƿe þa tide þinre ȝeneosunȝe;\n45 þa onȝan he of þam temple ut drifan þa syllandan and þa bicȝendan.\n46 and him to cƿæð; Hit ys aƿriten þæt min hus ys ȝebedhus. ȝe hit ƿorhton to sceaðena scræfe:\n47 and he ƿæs dæȝhƿamlice on þam temple lærende; Soðlice þara sacerda ealdras and þa boceras and þæs folces : lo6r ealdormen smeadon hu hiȝ hine fordon mihton.\n48 and hiȝ ne fundon hƿæt hi him to ȝylte dydon; Soðlice eall folc ƿæs abysȝod þe be him ȝehyrde secȝan;\n1 þa ƿæs anum dæȝe ȝeƿorden þa he þæt folc on þam temple lærde and him bodude þa comun þara sacerda ealdras and þa boceras\n2 and to him cƿædon; Seȝe us on hƿylcum anƿalde ƿyrcst þu ðas þinȝ. oððe hƿæt ys se ðe þe þisne anƿald sealde;\n3 þa cƿæþ he him to andsƿare; and ic ahsiȝe eoƿ an ƿord andsƿariað me:\n4 Ƿæs iohannes fulluht of heofone: hƿæðer þe of mannum;\n5 þa þohton hiȝ betƿux him and cƿædon; Ȝyf ƿe secȝað þæt he sy of heofone. he cƿyð to us hƿi ne ȝelyfde ȝe him;\n6 Ȝyf ƿe secȝað þæt he sy of mannum. eall folc us hænð hi ƿiston ȝere þæt iohannes ƿæs ƿiteȝa;\n7 þa andsƿaredon hiȝ þæt hiȝ nyston hƿanun he ƿæs;\n8 þa cƿæð se hælend him to ne ic eoƿ ne secȝe on hƿylcum anƿalde ic þas þinȝ ƿyrce;\n9 He onȝan þa ðis biȝspel to þam folce cƿeðan; Sum man plantude him ƿinȝeard and hine ȝesette mid tilium: and he ƿæs him feor maneȝum tidum;\n10 þa on tide he sende hys þeoƿ to þam tilium þæt hiȝ him sealdon of þæs ƿinȝeardes ƿæstme: þa sƿunȝon hiȝ þæne and idelne hine forleton;\n11 þa sende he oðerne þeoƿ þa beoton hiȝ ðæne and mid teonum ȝeƿæcende hine forleton idelne;\n12 þa sende he þridan. þa ƿurpon hiȝ ut þæne ȝeƿundudne;\n13 þa cƿæð þæs ƿinȝeardes hlaford hƿæt do ic: ic asende minne leofan sunu ƿenunȝa hine hiȝ forƿandiað þonne hiȝ hine ȝeseoþ;\n14 þa hine þa tilian ȝesaƿun hiȝ þohton betƿux him and cƿædon; Her ys se yrfeƿeard: cumaþ uton hine of slean þæt seo æht ure sy;\n15 and hiȝ hine of þam ƿinȝearde aƿurpon ofsleȝene;\n16 Hƿæt deð þæ5 ƿinȝeardes hlaford: he cymð. and forspylð þa tilian: and sylþ þæne ƿinȝeard oðrum; Hiȝ cƿædon þa hiȝ þis ȝehyrdon þæt ne ȝeƿurþe;\n17 þa beheold he hiȝ and cƿæð; Hƿæt is þæt aƿriten is: þone stane ða ƿyrhtan aƿurpon. þes is ȝeƿorden on þære hyrnan heafod;\n18 þa sohton þara sacerda ealdras and þa boceras hyra handa on þære tide on hine ƿurpun and hiȝ adredon him þæt folc; Soðlice hi onȝeton þæt he þis biȝspell to him cƿæð:--\n19 þa sohton þara sacerda ealdras and þa boceras hyra handa on þære tide on hine ƿurpun and hiȝ adredon him þæt folc; Soðlice hi onȝeton þæt he þis biȝspell to him cƿæð:--\n20 þa sendun hiȝ mid searƿum þa ðe hi rihtƿise leton þæt hiȝ hine ȝescyldȝudun and þæt hiȝ hine ȝesealdon þam ealdron to dome and to þæs deman anƿalde to fordemanne;\n21 þa ahsodon hiȝ hine and cƿædon. lareoƿ. ƿe ƿitun þæt þu rihte sprycst and lærest. and for nanon men ne ƿandast: ac ȝodes ƿeȝ on soðfæstnesse lærst.\n22 Ys hit riht þæt man þam casere ȝafol sylle þe na;\n23 þa cƿæð he to him þa he hyra facen onȝet; Hƿi fandiȝe min;\n24 Yƿað me anne peninc hƿæs anlicnesse hæfþ he. and of erȝeƿrit; þa cƿædon hiȝþæs caseres;\n25 þa cƿæð he to him; Aȝyfað þam casere þa ðinȝ þe ðæs caseres synt. and ȝode þa ðinȝ þe ȝodes synt;\n26 þa ne mihton hiȝ his ƿord befon beforan þam folce. þa suƿudon hiȝ ƿundriȝende be his andlsƿare;\n27 þa ȝenealæhton sume of saduceum. þa ætsacað þæs æristes and ahsodon hine\n28 and cƿædon; Lareoƿ moyses us ƿrat ȝif hƿæs broðor byð dead and ƿif hæbbe: and se byð butan bearnum þæt his broðor nime his ƿif and his broþor sæd aƿecce;\n29 Seofon ȝebroðru ƿæron and se forma nam ƿif. and ƿæs dead butan bearnum;\n30 þa nam oðer hiȝ and ƿæs dead butan bearne;\n31 þa nam se þridda hiȝ. and sƿa ealle seofone. and nan sæd ne læfdon and ƿæron deade.\n32 þa ealra ytemest ƿæs þæt ƿif dead;\n33 On þam æryste hƿylces hyra ƿif bið þæt;\n34 þa cƿæþ se hælend to him: þysse ƿorulde bearn ƿifiað and beoð to ȝiftum ȝesealde;\n35 þa ðe synt þære ƿorulde ƿyrðe. and ærystes of deaðum ne ȝiftiȝeað hi ne ƿif ne lædað\n36 ne ofer þæt sƿeltan ne maȝon. hiȝ synt soðlice enȝlum ȝelice: and hiȝ synt ȝodes bearn þonne hiȝ synt ærystys bearn.\n37 forþam þe soðlice deade arisað. and moyses ætyƿde ƿið anne beiȝbeam sƿa he cƿæð; Drihten abrahames ȝod. and isaaces ȝod. and iacobes ȝod.\n38 nys ȝod deadra ac lybbendra: ealle hiȝ him lybbað;\n39 þa andsƿarudon him sume þara bocera and cƿædon. lareoƿ. ƿel þu cƿæde:\n40 and hiȝ hine lenȝ ne dorston æniȝ þinȝ ahsian;\n41 þa cƿæð he to him; Hƿi secȝað hiȝ þæt crist sy dauides sunu.\n42 and dauid cƿyð on þam sealme. drihten sæde to minum drihtne site on mine sƿiðran healfe.\n43 Oð þæt ic asette þine fynd to fotsceamole þinra fota;\n44 Dauid hine clypað drihten and humeta ys he hys sunu;\n45 þa sæde he hys leorninȝcnihtum. eallum folce ȝehyrendum;\n46 Ƿarniað ƿið þa boceras ða þe ƿyllað on ȝeȝyrlum ȝan. and lufiað ȝretinȝa on stræte. and þa yldstan setl on ȝesamnunȝum and þa forman hlininȝa on ȝebeorscypum.\n47 þa forsƿelȝað ƿydyƿyna hus. hiƿȝende lanȝ ȝebed. þa onfoð maran ȝenyþerunȝe;\nAn and Tƿentiȝoðe Heafodƿeard\n1 þa he hine beseah he ȝeseh þa ƿeleȝan hyra lac sendan on þone sceoppan:\n2 þa ȝeseah he sume earme ƿydeƿan brinȝan tƿeȝen feorðlinȝas;\n3 þa cƿæð he soð ic eoƿ secȝe þæt ðeos earme ƿudeƿe ealra mæst brohte;\n4 Soðes ealle þas brohton ȝode lac of hyra mycelan ƿelan. þeos ƿudeƿe brohte of þam þe heo hæfde ealle hyre andlyfene;\n5 and þa cƿæð he to þam þe sædon be þam temple: þæt hit ƿære ȝeȝlenȝed mid ȝodum stanum and ȝodum ȝifum.\n6 þas þinȝ þe ȝe ȝeseoð þa daȝas cumað on þam ne bið stan læfed of er stan: þe ne beo toƿorpen;\n7 þa ahsodon hiȝ hine la bebeodend hƿænne beoð þas þinȝ: and hƿylce tacna beoð þonne þas þinȝ ȝeƿurðaþ;\n8 þa cƿæþ he ƿarniað þæt ȝe ne syn besƿicene: maneȝe cumað on minum naman. and cƿeðað; Ic hit eom. and tid ȝenealæcð. ne fare ȝe æfter him ne beo ȝe breȝede\n9 þonne ȝe ȝeseoð ȝefeoht and tƿyrædnessa; þas þinȝ ȝebyriȝeað æryst ac nis þonne ȝyt ende;\n10 þa cƿæð he to him þeod arist aȝen þeode and rice aȝen rice\n11 and beoð mycele eorþan styrunȝa ȝeond stoƿa: and cƿealmas and hunȝor. and eȝsan of heofone and mycele tacna beoð.\n12 ac toforan eallum þissum hiȝ nimað eoƿ and ehtað and syððan eoƿ on ȝesamnunȝa. and on hyrdnyssa and lædaþ eoƿ to cyninȝum and to demum for minum naman.\n13 þis eoƿ ȝebyrað on ȝeƿitnesse;\n14 Ne sceole ȝe on eoƿrum heortum foresmeaȝan hu ȝe andsƿarian.\n15 ic sylle eoƿ muð and ƿisdom. þam ne maȝon ealle eoƿer ƿiðerƿinnan ƿiðstandan and ƿiðcƿeðan;\n16 Ȝe beoð ȝesealde fram maȝum and ȝebroðrum and cuðum and freondum. and hiȝ eoƿ to deaðe ȝesƿencað.\n17 and ȝe beoð eallum on hatunȝa: for minum naman:\n18 and ne forƿyrð a locc of eoƿrum heafde;\n19 On eoƿrum ȝeþylde ȝe ȝehealdað eoƿre saƿla:--\n20 þonne ȝe ȝeseoð hierusalem mid here betrymede. ƿitað þæt hyre toƿorpennes ȝenealæcð.\n21 þonne fleoð on muntas þa ðe on iudea synt and nyðer ne astiȝað þa ðe on hyre middele synt. and into hyre ne maȝon þa ðe þarute synt\n22 forþam ðe þis synt ƿrace daȝas þæt ealle þinȝ syn ȝefyllede þe aƿritene synt;\n23 Soðlice ƿa eacniȝendum ƿife and fedendum on þam daȝum þonne bið mycel ofþriccednys ofer eorðan: and yrre þisum folce.\n24 and hiȝ feallað on sƿurdes ecȝe: and beoð hæftlinȝas on ealle þeoda; Hierusalem bið fram þeodum fortreden oð mæȝða tida syn ȝefyllede;\n25 And beoð tacna on sunnan and on monan and on steorrum and on eorðan. þeoda forþriccednys. for ȝedrefednesse sæs sƿeȝes: and yða\n26 bifiȝendum mannum. for eȝe and anbide þe eallum ymbehƿyrfte to becumað; þonne beoð heofones myhta astyrede.\n27 and þonne hiȝ ȝeseoð mannes sunu on lyfte cumende mid mycelum anƿalde and mæȝenþrymme;\n28 þonne þas þinȝ aȝynnað beseoð and eoƿre heafdu up ahebbaþ. forþam ðe eoƿer alysednes ȝenealæcð;\n29 þa sæde he him sum biȝspel. behealdað þæne ficbeam and ealle tryƿu\n30 þonne hiȝ ƿæstm brincȝað: ȝe ƿitun pæt sumor ys ȝehende;\n31 And þonne ȝe þas þinȝ ȝeseoð ƿitað þæt ȝodes rice is ȝehende;\n32 Soðlice ic eoƿ secȝe þæt þeos cneores ne ȝeƿit ærþam þe ealle þas ðinȝ ȝeƿurþon;\n33 Heofen and eorðe ȝeƿitað soðlice mine ƿord ne ȝeƿitað;\n34 Ƿarniað eoƿ þe læs eoƿer heortan ȝehefeȝude syn on oferfylle and on druncennesse and þises lifes carum and on eoƿ se færlica dæȝ becume\n35 sƿa sƿa ȝrin; He becymþ on ealle þa ðe sittað of er eorðan ansyne;\n36 Ƿaciað on ælcere tide and bidað þæt ȝe ƿurðe syn: þæt ȝe þas toƿerdan þinȝ forfleon: and standan beforan mannes suna;\n37 Soðlice he ƿæs on dæȝ on þam temple lærende. and on niht he eode and ƿunode on þam munte þe ys ȝecƿeden oliueti\n38 and eall folc on morȝen com to him to þam temple þæt hi hine ȝehyrdon;\nTƿa and Tƿentiȝoðe Heafodƿeard\n1 þa soðlice ȝenealæhte freolsdæȝ azimorum se is ȝecƿeden eastre:\n2 and þara sacerda ealdras and þa boceras smeadon hu hiȝ hine forspildon; Soðlice hiȝ adredon him þæt folc.\n3 þa eode satanas on iudam se ƿæs oðre naman scarioþ. an of þam tƿelfum.\n4 þa ferde he and spæc mid þara sacerda ealdormannum and duȝuðe ealdrum hu he hine him ȝesealde;\n5 And hiȝ fæȝenydun and him ƿeddedon feoh to syllenne:\n6 and he behet and he sohte hu he eaðelicust hine beæftan þære meneȝo ȝesealde;\n7 þa com se dæȝ azimorum on þam hi ƿoldon hyra eastron ȝeƿyrcan\n8 and he sende petrum. and iohannem and cƿæð to him farað and ȝearƿiað us þæt ƿe ure eastron ȝeƿyrcon;\n9 þa cƿædon hiȝ hƿar ƿylt tu þæt ƿe ȝearƿion\n10 and he cƿæð to him; Nu þænne ȝe on þa ceastre ȝað eoƿ aȝen yrnð an man mid ƿæterbuce. filiȝeað him on þæt hus þe he inȝæð.\n11 and secȝeað þam hushlaforde; Ure lareoƿ þe seȝð hƿar ys cumena hus. þar ic mine eastron ƿyrce mid minon leorninȝcnihtum;\n12 And he eoƿ betæcð mycele healle ȝedæfte. ȝeȝearƿiað þara;\n13 þa ferdun hiȝ and ȝemettun sƿa he him sæde: and hiȝ ȝearƿudun eastrun;\n14 And þa tima ƿæs he sæt and his tƿelfe apostolas mid him\n15 and he sæde him; Of ȝeƿilnunȝe ic ȝeƿilnude etan mid eoƿ þas eastron ær ic forðfare;\n16 Ic eoƿ secȝe þæt ic heonon forð ne ete. ær hyt sy on ȝodes rice ȝefylled;\n17 And onfenȝ calice and þancas dyde and cƿæð; Onfoð and dælað betƿux eoƿ:\n18 Soðlice ic eoƿ secȝe þæt ic ne drince of þises ƿinȝeardes cynne ær ȝodes rice cume;\n19 And he onfenȝc hlafe and þancude and him sealde. and cƿæð; þis is min lichama. se is for eoƿ ȝeseald doð þis on min ȝemynd;\n20 And sƿa eac þæne calic: syððan he ȝeeten hæfde and cƿæð; þes calic is niƿe cyðnys on minum blode se bið for eoƿ aȝoten;\n21 þeah hƿæðere her is þæs læƿan hand mid me on mysan.\n22 and ƿitodlice mannes sunu ȝæð æ flter þam ðe him forestihtud ƿæs: þeah hƿæðere ƿa þam men þe he þurh ȝeseald bið;\n23 And hi aȝunnon betƿux him smeaȝan hƿylc of him þæt to donne ƿære;\n24 and hi flitun betƿux him hƿylc hyra ƿære yldest;\n25 þa sæde he him cyninȝas ƿealdað hyra þeoda: and ða ðe anƿeald of er hiȝ habbað synt fremfulle ȝenemned:\n26 ac ne beo ȝe na sƿa; Ac ȝeƿurðe he sƿa sƿa ȝinȝra se þe yldra ys betƿux eoƿ; And se þe forestæppend ys beo he sƿylce he þen Sy;\n27 Hƿæðer ys yldra þe se þe ðenað þe se ðe sitt: ƿitudlice se ðe sitt; Ic eom on eoƿrum midlene sƿa sƿa se þe ðenað;\n28 Ȝe synt þe mid me þurhƿunedon on minum ȝesƿincum\n29 and ic eoƿ dihte sƿa min fæder me rice dihte.\n30 þæt ȝe eton and drincon ofer mine mysan on minum rice and ȝe sitton of er þrymsetl demende tƿelf mæȝða israhel;\n31 þa cƿæð drihten: Simon simon. nu satanas ȝyrnde þæt he eoƿ hridrude sƿa sƿa hƿæte;\n32 Ic ȝebæd for þe þæt ðin ȝeleafa ne ȝeteoriȝe; And þu æt sumum cyrre ȝeƿend and tryme þine ȝebroðru;\n33 þa cƿæð he drihten. ic eom ȝearu to farenne mid þe: ȝe on cƿertern ȝe on deað;\n34 þa cƿæþ he. ic secȝe þe petrus: ne cræƿð se hana todæȝ ær þu me ætsæcst;\n35 þa cƿæð he to him þa ic eoƿ sende butan seode and codde and ȝescy ƿæs eoƿ æniȝ þinȝ ƿana; þa cƿædon hiȝ nan þinȝ;\n36 þa cƿæð he. ac nu se þe hæfð seod ȝelice nime codd: and se ðe næfð sylle his tunecan and bicȝe him sƿurd;\n37 Soðlice ic eoƿ secȝe þæt ȝyt scyl beon ȝefylled þæt be me aƿriten ys: and þæt he mid rihtƿisum ȝeteald ƿæs. ƿitudlice þa þinȝ þe be me synt habbað ende;\n38 And hiȝ cƿædon. drihten: her synt tƿa sƿurd and he cƿæð þæt ys ȝenoh;\n39 And æfter ȝeƿunan he uteode on þæne munt oliuarum þæt ys eleberȝena: and his leorninȝcnihtas him fyliȝdon;\n40 And þa he com to þære stoƿe he sæde him: ȝebiddað þæt ȝe on costnunȝe ne ȝan;\n41 And he ƿæs fram him alocen sƿa mycel sƿa is anes stanes ƿyrp: and ȝebiȝedum cneoƿum he hyne ȝebæd\n42 and cƿæð; Fæder ȝif þu ƿylt. afyr þysne calic fram me þeah hƿæðere ne ȝeƿurðe min ƿilla ac þin;\n43 þa ætyƿde him ȝodes enȝel. of heofone and hyne ȝestranȝode and he ƿæs on ȝeƿinne and hine lanȝe ȝebæd\n44 and hys sƿat ƿæs sƿylce blodes dropan on eorðan yrnende.\n45 and þa he of ȝebede aras and com to his leorninȝcnihtum he hiȝ funde slæpende for unrotnesse:\n46 and he sæde him: hƿi slape ȝe. arisað and biddað ȝe on costunȝe ne ȝan;\n47 Him þa þa ȝyt specendum þa com þæt ƿered and him toforan eode an of þam tƿelfum se ƿæs ȝenemned iudas and he ȝenealæhte þam hælende þæt he hine cyste;\n48 þa cƿæð se hælend iudas: mannes sunu þu mid cosse sylst;\n49 þa ȝesaƿon þa ðe him abutan ƿæron þæt þær toƿerd ƿæs and cƿædon. drihten: slea ƿe mid sƿurde;\n50 þa sloh hyra an þara sacerda ealdres þeoƿ and hys sƿyðre eare of acerf;\n51 þa andsƿarude se hælend lætað þus; and þa he æþran hys eare he hyt ȝehælde;\n52 þa cƿæð se hælend to þam ealdormannum and to þam ƿitum and þæs temples ealdrum; Ȝe ferdon sƿa sƿa to anum sceaðan mid sƿurdum and mid sahlum þæt ȝe me ȝefenȝon;\n53 þa ic ƿæs dæȝhƿamlice on temple mid eoƿ. ne aþenedon ȝe eoƿer handa on me: ac þis is eoƿer tid and þystra anƿeald;\n54 þa namon hiȝ hine and læddon to þæra sacerda ealdres huse: and petrus fyliȝde feorran;\n55 And petrus ƿæs mid him onmiddan þam cafertune: þar hiȝ æt þam fyre sæton;\n56 þa hine ȝeseah sum þinen æt leohte sittende and hine beheold. þa cƿæð heo. and þes ƿæs mid him;\n57 þa ætsoc he and cƿæð. eala ƿif ne can ic hyne;\n58 And þa embe lytel hine ȝeseah oðer. and cƿæð. þu eart of him; þa cƿæð petrus eala mann ic ne eom;\n59 and þa æfter lytlum fæce sƿylce anre tide. sum oðer seðde and cƿæð; Soolice þes ƿæs mid him: ƿitodlice he is ȝalileisc;\n60 þa cƿæð petrus. eala man nat ic hƿæt þu seȝst; And þa hiȝ þæt spræcon samninȝa se hana creoƿ:\n61 þa drihten beƿende hine and beseah to petre. þa ȝemunde petrus drihtnes ƿordes þe he cƿæð: þæt ðu min ætsæcst. þriƿa todæȝ ær se hana craƿe;\n62 þa eode petrus ut and biterlice ƿeop:\n63 and þa ðe þæne hælend heoldon hine bysmrodon and beoton:\n64 and oferƿruȝon hys ansyne and þurhsun his nebb: and ahsodon hyne. aræd. hƿylc ys. se ðe þe sloh;\n65 And maneȝa oðre þinȝ hiȝ him to cƿædon dysiȝende;\n66 And þa ða dæȝ ƿæs þa toȝædere comun þæs folces yldran and þara sacerda ealdermenn and boceras and læddon hine to hyra ȝemote and cƿædon; Seȝe us ȝifþu sy crist;\n67 þa cƿæþ he þeah ic eoƿ secȝe ȝe me ne ȝelyfaþ.\n68 þeh ic eoƿ ahsiȝe ȝe ne andsƿariað me ne ne forlætað;\n69 Heonun forð bið mannes sunu sittende on ȝodes mæȝnes sƿyþran healfe;\n70 þa cƿædon hiȝ ealle. eart þu ȝodes sunu; þa cƿæð he ȝe secȝað þæt ic eom;\n71 And hiȝ cƿædon. hƿi ȝyrne ƿe ȝyt ȝeƿitnesse. sylfe ƿe ȝehyrdon of hys muðe;\nÞrie and Tƿentiȝoðe Heafodƿeard\n1 þa aras eall hyra meneȝeo and læddon hine to pilate\n2 and aȝunnon hyne ƿreȝan and cƿædon; þisne ƿe ȝemetton forlhƿyrfende ure þeode: and forbeodende þæt man þam casere ȝafol ne sealde. and seȝð þæt he si crist cyninȝ;\n3 þa ahsode pilatus hine eart þu iudea cininȝ; þa andsƿarude he þu hit seȝst;\n4 þa cƿæð pilatus to þam ealdrum and þam ƿerede ne finde ic nanne intinȝan on þysum men;\n5 þa hlyddon hiȝ and cƿædon. he astyrað þis folc lærende þurh ealle iudeam aȝynnende of ȝalilea oð hider;\n6 þa pilatus ȝehyrde ȝalileam. he ahsude hƿæðer he ƿære ȝalileisc man;\n7 and þa he ȝecneoƿ þæt he ƿæs of herodes anƿalde: he hine aȝen sende to herode. he ƿæs on þam daȝum on hierusalem;\n8 Soðlice herodes faȝnude þa he þæne hælend ȝeseah. mycelre tide he ƿilnode hine ȝeseon forþam ðe he ȝehyrde mycel be him; and he hopode þæt he ȝesaƿe sum tacen þe fram him ȝeƿurde;\n9 þa ahsode he hine maneȝum ƿordum and he naht ne andsƿarude;\n10 þa stodon þara sacerda ealdras hine anrædlice ƿreȝende:\n11 þa oferhoȝode herodes hine mid hyrede: and bysmrode hine ȝescrydne hƿitum reafe: and hyne aȝen sende to pilate;\n12 And on þam dæȝe ƿurdun herodes and pilatus ȝefrynd: Soðlice hiȝ ƿæron ær ȝefynd him betƿynan;\n13 þa cƿæð pilatus to þara sacerda ealdrum and duȝuðe ealdrum and to þam folce.\n14 ȝe brohton me þisne man sƿylce he þis folc forhƿyrfde. and nu ic beforan eoƿ ahsiende. ic nanne intinȝan findan ne mæȝ on þisum men ofþam þe ȝe hine ƿreȝað\n15 ne furðun herodes; Ic hine sende aȝen to him and him naht þæslices deaðe ȝedon ƿæs.\n16 ic hine ȝebetne forlæte;\n17 (Niede he sceolde him li forȝyfan-l anne to hyra freolsdæȝe.)\n18 þa hrymde eall þæt folc ætȝædere and cƿæþ; Nim þisne and forȝyf us barrabban\n20 Eft spæc pilatus to him and ƿolde forlætan þæne hælend;\n21 þa hrymdon hiȝ and cƿædon ahoð hine ahoð hine;\n22 þa cƿæð he to him þriddan siðe. hƿæt dyde þes yfeles. ne mette ic nan þinȝ yfeles on þissum men þæt he si deaþes scyldiȝ. ic hine þreaȝe and forlæte;\n23 And hiȝ astodon and mycelre stefne bædon þæt he ƿære ahanȝen; and hyra stefna sƿiðredon:\n25 and he forȝef him þæne þe ƿæs for manslyhte and sumere sace on cƿerterne. þone hi bædon and þæne hælend he sealde to hyra ƿillan;\n26 And þa hiȝ hine læddon hi ȝefenȝon sumne cyreniscne simonem. se com of þan tune and þa rode him on setton þæt he hi bære æfter þam hælende.\n27 him fylide mycel ƿered folces and ƿifa þa hine heofun and ƿeopun;\n28 þa cƿæþ se hælend beƿend eala dohtra hierusalem: nelle ȝe ofer me ƿepan: ac ƿepað ofer eoƿ sylfe. and ofer eoƿer bearn.\n29 forþam þa daȝas cumað on þam hiȝ cƿeþað. eadiȝe synt þa untymyndan and innoþas þe ne cendun and þa breost þe ne sictun.\n30 þonne aȝynnað hiȝ cƿeðan to þam muntum feallað ofer us. and to beorȝum oferƿreoð us.\n31 forþam ȝif hiȝ on ȝrenum treoƿe þas þinȝ doð hƿæt doð hiȝ on þam driȝean;\n32 And mid him ƿæron ȝelædde tƿeȝen manfulle þæt hiȝ ƿæron ofsleȝene;\n33 And syððan hiȝ comon on þa stoƿe þe is ȝenemned caluarie þæt is heafodpannan stoƿ. þar hiȝ hine henȝon and anne sceaþan on his sƿiðran healfe and oðerne on his ƿynstran;\n34 þa cƿæð se hælend: fæder. forȝyf him forþam hiȝ nyton hƿæt hiȝ doð; Soðlice hiȝ dældon hys reaf and ƿurpun hlotu.\n35 and þæt folc stod ȝeanbidiende: and þa ealdras hine tældon mid him and cƿædon; Oþre he ȝehælde ȝehæle hine sylfne ȝif he siȝ ȝodes ȝecorena;\n36 And þa cempan hine by s mredon and him eced brohton\n37 and þus cƿædon; Ȝif þu si iudea cininȝ ȝedo þe halne;\n38 þa ƿæs his of erȝeƿrit of er hine aƿriten: ȝreciscum stafum and ebreiscum. þis is iudea cininȝ;\n39 An of þam sceaþum þe mid him hanȝode hine ȝremede and cƿæþ; Ȝif þu crist eart ȝehæl þe sylfne and unc;\n40 þa andsƿarude se oþer and hine þreade and cƿæþ; Ne þu ȝod ne ondrætst þæt ðu eart on þære ylcan ȝenyðerunȝe.\n41 and ƿyt ƿitodlice be uncer ærdædum onfoð; Soðlice þes naht yfeles ne dyde\n42 and he cƿæþ to þam hælende; þrihten. ȝemun þu me þonne þu cymst on þin rice;\n43 þa cƿæþ se hælend to him; Todæȝ þu bist mid me on paradiso;\n44 þa ƿæs nean seo syxte tid. and þystro ƿæron ofer ealle eorþan oð þa niȝoþan tide.\n45 and sunne ƿæs aþystrod and þæs temples ƿahryft ƿearð toslyten onmiddan;\n46 þa cƿæð se hælend clypiende mycelre stefne; Fæder ic bebeode minne ȝast on þinre handa. and þus cƿeþende he forþferde;\n47 þa se hundredman ȝeseah þæt þar ȝeƿorden ƿæs. he ȝod ƿuldrode and cƿæð; Soþlice þes man ƿæs rihtƿis:\n48 and eall ƿered þe æt þisse ƿæfersynne ƿæron and ȝesaƿon þa þinȝ þe ȝeƿurdon. ƿæron aȝen ȝeƿende hyra breost beoton;\n49 þa stodon ealle hys cuþan feorran: and þa ƿif þe him fyliȝdon fram ȝalilea þas þinȝ ȝeseonde:\n50 and þa an man on naman iosep: se ƿæs ȝerefa ȝod ƿer and rihtƿis:\n51 (þes ne ȝeþƿærode hyra ȝeþeahte and hyra dædum) fram arimaþia iudea ceastre se sylfa ȝeanbidude ȝodes rice.\n52 þes ȝenealæhte to pilate and bæd þæs hælendes lichaman\n53 þa ƿif þe him fyliȝdon þe comon mid him of ȝalilea hiȝ ȝesaƿon þa byrȝene. and hu his lichama aled ƿæs\n54 And þa ƿæs se dæȝ parasceue þæt is ȝeȝearƿunȝe: and sæterdæȝ onlyhte;\n55 þa ƿif þe him fyliȝdon þe comon mid him of ȝalilea hiȝ ȝesaƿon þa byrȝene. and hu his lichama aled ƿæs\n56 and hiȝ cyrdon. and ȝearƿodun ƿyrtȝemanȝ and sealfa and on sæterndæȝ hiȝ ȝestildon æfter bebode;\nFeoƿer and Tƿentiȝoðe Heafodƿeard\n1 On anum restedæȝe sƿyþe ær on dæȝered hiȝ comun to þære byrȝene and bæron mid him þa ƿyrtȝemanȝ þe hi ȝeȝearƿodon.\n2 and hiȝ ȝemetton þæne stan aƿyltne ofþære byrȝene;\n3 And þa hi into þære byrȝene eodon. hiȝ ne ȝemetton na þæs hælendes lichaman;\n4 And þa ƿæs ȝeƿorden þa hiȝ on mode afæryde ƿæron be þyson þa stodon tƿeȝen ƿeras ƿið hiȝ on hƿitum reafe:\n5 and þa hiȝ adredon and hyra andƿlitan on eorþan hyldun hiȝ cƿædon to him; Hƿi sece ȝe lybbendne mid deadum.\n6 nis he her ac he aras: ȝeþencað hu he spæc ƿið eoƿ þa ȝyt þa he ƿæs on ȝalilea\n7 and cƿæð; þæt mannes sunu bið ȝeseald on handa synfulra manna and beon ahanȝen and þy þriddan dæȝe arisan.\n8 and hiȝ ȝemundon his ƿorda\n9 and hiȝ ȝeƿendon fram þære byrȝene and cyddon eall þis þam endlufenum and eallum oðrum\n10 Soþlice ƿæs maria maȝdalene. and iohanna. and maria iacobi. and oðre þe mid him ƿæron þa sædon þas þinȝ þam apostolum\n11 and þas ƿord ƿæron ȝeþuhte beforan him sƿa ƿoffunnȝ and hiȝ ne ȝelyfdon him;\n12 þa aras petrus and arn to þære byrȝyne. and alutende he ȝeseah þa linƿæda sylfe alede. and he ferde ƿundriȝende þæs þar ȝeƿorden ƿæs.\n13 and þa ferdon tƿeȝen of him on þæt castel þæt ƿæs on fæce syxtiȝ furlanȝa fram hierusalem\n14 on naman emaus: and hiȝ spæcon him betƿynan be eallum þam þe þar ȝeƿordene ƿæron;\n15 And þa hiȝ spelledon and mid him smeadon: se hælend ȝenealæchte and ferde mid him;\n16 Soðlice hyra eaȝan ƿærun forhæfde þæt hiȝ hine ne ȝecneoƿun.\n17 and he cƿæð to him hƿæt synt þa spæca þæ ȝyt recceað inc betƿynan ȝanȝende. and synt unrote;\n18 þa andsƿarude him an. þæs nama ƿæs cleofas and cƿæð; Eart þu ana forƿrecen on hierusalem. and nystest þu þa þinȝ þe on hyre ȝeƿordene synt on ðysum daȝum;\n19 He sæde þa: hƿæt synt þa þinȝ; And hiȝ sædon be þam nazareniscean hælende: se ƿæs ƿer and ƿiteȝa mihtiȝ. on spæce and on ƿeorce beforan ȝode and eallum folce:\n20 and hu hine sealdun þa heahsacerdas and ure ealdras on deaðes ȝenyþerunȝe and ahenȝon hine.\n21 ƿe hopedon þæt he to alysenne ƿære israhel; and nu is se ðridda dæȝ todæȝ þæt ðis ƿæs ȝeƿorden:\n22 and eac sume ƿif of urum us breȝdon. þa ƿæron ær leohte æt þære byrȝene.\n23 and na his lichama ȝemettun: hiȝ comon and sædun þæt hiȝ ȝesaƿun enȝla ȝesihðe. þa secȝað hine lybban.\n24 and þa ferdun sume of urum to þære byrȝyne and sƿa ȝemetton sƿa þa ƿif sædon hine hiȝ ne ȝesaƿon;\n25 þa cƿæð se hælend to him eala dyseȝan and on heortan læte to ȝelyfenne eallum þam þe ƿiteȝan spæcon.\n26 hu ne ȝebyrede criste þas þinȝ þoliȝean. and sƿa on his ƿuldor ȝan;\n27 And he rehte him of moyse and of eallum haliȝum ȝeƿritum þe be him aƿritene ƿæron;\n28 And hiȝ ȝenea læ hton þam castele þe hiȝ to ferdun and he dyde sƿylce he fyr faran ƿolde\n29 and hiȝ nyddon hyne and cƿædon. ƿuna mid unc forþam þe hit æfenlæcð and se dæȝ ƿæs ahyld. and he ineode þæt he mid him ƿunude;\n30 and þa he mid him sæt he onfenȝ hlaf and hine bletsude and bræc and him ræhte;\n31 þa ƿurdon hyra eaȝan ȝeopenude and hiȝ ȝecneoƿon hine and he ȝeƿat fram him.\n32 And hiȝ cƿædon him betƿynan næs uncer heorte byrnende þa he on ƿeȝe ƿið unc spæc. and unc haliȝe ȝeƿritu ontynde;\n33 And hiȝ arison on þære ylcan tide and ƿendon to hierusalem and ȝemetton endlufan ȝeȝaderude and þa ðe mid him ƿæron:\n34 and cƿædun þæt drihten soðlice aras and simone ætyƿde;\n35 And hiȝ rehton þa þinȝ þa ðe on ƿeȝe ȝeƿordene ƿæron: and hu hiȝ hine oncneoƿun on hlafes brice;\n36 Soðlice þa hiȝ þis spræcon se hælend stod on hyra midlene. and sæde him. sib sy eoƿ ic hit eom ne ondræde ȝe eoƿ;\n37 þa ƿæron hiȝ ȝedrefede and afærede and hiȝ ƿendon þæt hiȝ ȝast ȝesaƿon;\n38 And he sæde him hƿi synt ȝe ȝedrefede and ȝeþancas on eoƿre heortan astiȝað;\n39 Ȝeseoð mine handa and mine fet þæt ic sylf hit eom. ȝrapiað. and ȝeseoð þæt ȝast næfþ flæsc and ban. sƿa ȝe ȝeseoð me habban;\n40 And þa he þis sæde he æteoƿde him fet and handa;\n41 þa cƿæð he to him þa hiȝ þa ȝyt ne ȝelyfdon and for ȝefean ƿundredon; Hæbbe ȝe her æniȝ þinȝ to etenne\n42 and hiȝ brohton him dæl ȝebræddes fisces and beobread;\n43 And þa he æt beforan him he nam þa lafa and him sealde\n44 and cƿæð to him; þis synt þa ƿord þe ic spæc to eoƿ þa ic ƿæs þa ȝyt mid eoƿ forþam þe hit is neod þæt beon ealle þinȝ ȝefyllede þe be me aƿritene synt on moyses æ. and on ƿiteȝum and on sealmum be me;\n45 þa atynde he him andȝyt þæt hiȝ onȝeton haliȝe ȝeƿritu\n46 and he cƿæð to him þæt ðus is aƿriten and þus ȝebyrede crist þolian: and þy ðriddan dæȝe of deaðum arisan\n47 and beon bodud on his naman dædbote and synna forȝyfenesse on ealle þeoda: aȝynnendum fram hierusalem;\n48 Soðlice ȝe synt þinȝa ȝeƿitan\n49 and ic sende on eoƿ mines fæder behat; Sitte ȝe on ceastre oð ȝe syn ufene ȝescrydde;\n50 Soðlice he ȝelædde hiȝ ut on beþaniam and he bletsode hiȝ his handum up ahafenum.\n51 and hit ƿæs ȝeƿorden þa he bletsude hiȝ. he ferde fram him and ƿæs fered on heofen.\n52 and hiȝ ȝebiddende hiȝ ȝehƿurfon on hierusalem mid mycelum ȝefean.\n53 and hiȝ ƿæron symle on þam temple ȝod herȝende and hyne eac bletsiȝende. AMEN.\nRetrieved from "https://en.wikisource.org/w/index.php?title=The_Gospel_of_Saint_Luke_in_West-Saxon&oldid=6841874"\nThis page was last edited on 2 June 2017, at 03:49.